Zheng He | Ŋkuɖoɖo Blematɔ Aɖewo Dzi\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Zulu\n“Míezɔ mɔ li * akpe alafa geɖe to atsiaƒu gã gbana mawo dzi eye míekpɔ ƒutsotsoe gãgã siwo kɔ yi yame ʋĩ abe to siwo kɔkɔ yi ɖatɔ keke dziŋgɔli ke ene, eye míekpɔ ame maʋuŋkuwo ƒe anyigbawo le didiƒe ʋĩ . . . míaƒe tɔdziʋuwo sɔ gbɔ ɖe tsiawo dzi zã kple keli abe alilikpo dodowo ene, eye míeyi míaƒe mɔzɔzɔa dzi (afɔ tsɔtsɔe) abe ɣletiviwo ene, eye míeto ƒutsotsoe dzeagbo mawo me abe mɔdodo gãwo dzi zɔm míele ene.”—Ƒe alafa wuiatɔ̃lia me nuŋlɔɖi si le Changle, Fujian, China, si wogblɔ be Zheng He ye gblɔe.\nCHINA nye dukɔ si ɖe dzesi ŋutɔ. Eƒe dukɔmeviwo sɔ gbɔ wu dukɔ ɖe sia ɖe tɔ, eye wònye dukɔ siwo ƒe anyigba keke wu la dometɔ ɖeka. Eƒe dukɔmeviwo tu Gli Kɔkɔtɔ, si nye xɔtudɔ gãtɔ siwo wowɔ kpɔ la dometɔ ɖeka. Woƒe fia siwo nye Yongle kple Xuande siwo tso Chinatɔwo ƒe Ming-fiaƒomea me la ɖo tɔdziʋu gãgãwo ƒe ha gã aɖe anyi si dukɔ aɖeke megate ŋu ɖo anyi le ƒe alafa atɔ̃ siwo kplɔe ɖo la me o. Ƒudzisrafomegã si nɔ tɔdziʋuwo ƒe ha ma nu la nye Moslemtɔ aɖe si tso China ƒe anyieheɣetoɖoƒe eye eŋkɔe nye Zheng He.\nŊUSẼ, ASITSATSA KPLE ADZƆXƆXƆ\nLe nuŋlɔɖi si me nya aɖewo míetsɔ dze nyati sia gɔme nu la, dɔ si wode Zheng He sie nye be “wòana amewo nanya nyui si gbegbe fiaɖuƒea ate ŋu awɔ na amewo ahanyo dɔme na dutatɔwo.” Wogblɔ le nuŋlɔɖia me be eƒe mɔzɔzɔawo wɔe be “dukɔ siwo le keke didiƒe ʋĩ ke kple xexea me ƒe seƒe ke la katã bɔbɔ ɖe [China] te . . . Ame maʋuŋku siwo le atsiaƒua godo . . . vaa [fiasã] me be yewoakpɔ fia la eye wotsɔa kesinɔnuwo kple nunanawo vanae.”\nTɔdziʋudzeƒe siwo Zheng He ƒe tɔdziʋuwo de la dometɔ aɖewo\nAmewo ƒe nu mesɔna le nu si tae fia siwo tso Ming-fiaƒomea me la wɔ ɖoɖo ɖe mɔzɔzɔ ɖedzesi siawo ŋu ɖo la me o. Ame aɖewo bua Zheng He be enye woƒe dukɔ triakɔ si lɔ̃a ŋutifafa la ƒe teƒenɔla nyodɔme si doa woƒe dekɔnuwo ɖe ŋgɔ. Ame bubuwo ya bua eƒe dɔa be enye dukɔ bubuwo dzi ɖuɖu akpasesẽtɔe. Le nyateƒe me la, Zheng He naa nunana xɔasiwo dziɖula siwo xɔ wo nyuie eye wòda megbe na woƒe dziɖuɖuwo, gake ame siwo gbe be yewomabɔbɔ ɖe ete ahaxe adzɔ na Ming-fiaƒomea o la, eɖua wo dzi eye wòdea wo gaxɔ me. Le Zheng He ƒe mɔzɔzɔ ɖedzesi mawo ta la, fia gbogbo aɖewo dɔa amewo tso India Ƒu Gã la ƒe nutowo me woyia China ɖadea bubu fia la ŋu.\nAleke kee wòɖale o, Zheng He ƒe tɔdziʋuawo lɔa Chinatɔwo ƒe ze siwo woɖoa atsyɔ̃ na etɔxɛe, anyinuwo kple seda gbogbo siwo Ming-fiaƒomea ƒe asinudɔwɔlawo wɔna la yina ɖadzrana le didiƒe ke. Eye tɔdziʋuawo lɔa kpe xɔasiwo, nyiɖuwo, nuɖuɖuvivinuwo, ʋuƒowo kple nu xɔasi bubu siwo ŋu Chinatɔwo dea asixɔxɔ la vaa China. Wotsɔa sɔveda, si ŋu wogblɔ le be ena zi tɔ le China-dukɔa me la, gɔ̃ hã gbɔnae. To asitsatsa kpakple Chinatɔwo ƒe susuwo dodo ɖe ŋgɔ sia me la, amewo va nya nu sue aɖe tso China dukɔa ƒe ŋkuʋuʋu ɖedzesi si nɔ anyi le ƒe alafa 15 lia me la ŋu le xexea me godoo.\nMɔzɔzɔ ɖedzesi mawo nu va tso. Ƒe ʋɛ aɖewo le Zheng He ƒe mɔzɔzɔawo megbe la, Chinatɔwo trɔ megbe de dutasitsatsa kple nudede dukɔ bubuwo ƒe nyawo me. Esi China-fia yeyea kple eƒe aɖaŋuɖola Konfusiotɔwo susui be megahiã be yewoatsi dzi ɖe dukɔ bubuwo ƒe nyawo ŋu o ta la, wodze agbagba be yewoate fli ɖe kadodo kple dukɔ bubuwo me. Wona asitsatɔdziʋu mawo zu gbe aɖe gbe nuwo, eye anɔ eme be wogblẽ nuŋlɔɖi siwo ku ɖe mɔzɔzɔ ɖedzesi mawo ŋu kple tɔdziʋuawo ŋutɔ gɔ̃ hã dome. Nyitsɔ laa ko hafi Chinatɔwo kple dukɔ bubu me tɔwo siaa va nya nu tso ɣeyiɣi vevi si me Zheng He ƒe tɔdziʋu gãgã mawo zɔ ƒu dzi la ŋu.\n^ mm. 3 Chinatɔwo ƒe dzidzenue nye li, eye ale si wobuna didime siae la toa vovo le ƒe alafa vovovowo me. Wosusui be le Zheng He ŋɔli la, li ɖeka anye kilometa afã.\nMing-fiaƒome ƒe tɔdziʋu siwo le Zheng He ƒe kpɔkplɔ te la zɔ mɔ zi adre sɔŋ le ƒe 1405 kple ƒe 1433 dome.\nTɔdziʋuawo anya de 200 alo esi wu nenema, eye wo dometɔ aɖewo nye aʋatɔdziʋuwo, nuɖuɖutsɔtɔdziʋuwo, tsitsɔtɔdziʋuwo, sɔtsɔtɔdziʋuwo kple bubuwo. Tɔdziʋu siawo tsɔa ame 27,000 kple edzivɔwo, wo dometɔ aɖewo nye tɔdziʋumedɔwɔlawo, dziɖuɖumegãwo, aʋawɔlawo, asitsalawo, tɔdziʋudzraɖolawo kple ame bubuwo.\nXexemeʋa I me hafi dukɔ aɖe gate ŋu ƒo tɔdziʋuwo nu ƒu wòde Zheng He tɔwo nu. Wozɔ mɔ yi tɔdziʋudzeƒe siwo le Asia ƒe Ɣedzeƒe Ʋĩ heɖo keke India Ƒu Gã la dzi heva ke ɖe keke Ɣedzeƒe Afrika ke.\nZheng He ƒe kpeɖeŋutɔ etɔ̃ ŋlɔ nu vovovo siwo teƒe woawo ŋutɔwo wokpɔ tso eƒe mɔzɔzɔwo ŋu ɖi.\nAleke Zheng He Ƒe Asitsatɔdziʋuwo Loloe Eye Tɔdziʋu Nenie?\nBlemanuŋlɔɖi siwo ku ɖe Ming-fiaƒomea ƒe dziɖuɣi ŋu la gblɔ be Zheng He ƒe asitsatɔdziʋuwo lolo eteƒe mekɔ o—wodidi meta 136 eye wokeke meta 56. Tɔdziʋuŋutinunyalawo gblɔ be nya ku ɖe eƒe didime kple kekeme si wogblɔ la ŋu eye asesẽ ŋutɔ be woaɖo kpe edzi, elabena ne tɔdziʋu siwo wotsɔ ati kpa la didi wu meta 90 la, masɔ na tsi dzi zɔzɔ o.\nNyati aɖe si ku ɖe tɔdziʋuwo ŋu la gblɔ be: “Edze ƒãa be woɖe ami ɖe tɔdziʋuawo ƒe didime kple kekeme le nuŋlɔɖi siwo ku ɖe wo ŋu la me. Ne ɖe wogblɔ be tɔdziʋua ƒe didime nye meta 60 va se ɖe 75 la susu anɔ eme wu be woagblɔ be eƒe didime nye meta 135.” Aleke kee nya ɖale o, le ƒe alafa wuiatɔ̃lia me la, wobua tɔdziʋu siwo didi wu meta 60 be wololo ŋutɔ, eye esiawo dometɔ 62 ye nɔ Zheng He ƒe tɔdziʋuwo dome!\nŊkuɖoɖo Blematɔ Aɖewo Dzi—Zheng He


Yesaya 19 | Biblia Le Internet Dzi | Xexe Yeye Gɔmeɖeɖe\nNya ɖe Egipte ŋu (1-15)\nEgipte adze si Yehowa (16-25)\nVɔsamlekpui anɔ Egipte na Yehowa (19)\n19 Nya ɖe Egipte ŋu:+ Kpɔ ɖa! Yehowa le alilikpo ɖidu dzi gbɔna Egipte. Egipte ƒe mawu maɖinuawo adzo nyanyanya le eŋkume,+Eye dzi alólo ɖe dɔme na Egipte. 2 “Made adã tame na Egiptetɔ ɖe Egiptetɔ ŋu,Wo dometɔ ɖe sia ɖe awɔ aʋa kple nɔvia,Ame sia ame atso ɖe nɔvia kple ehavi ŋu,Du ɖe du ŋu, fiaɖuƒe ɖe fiaɖuƒe ŋu. 3 Egipte ƒe gbɔgbɔ atɔtɔ le eme,Eye magblẽ eƒe tameɖoɖowo me.+ Woatrɔ ɖe mawu maɖinuawo,Gbesalawo, ŋɔliyɔlawo kple nukalawo ŋu.+ 4 Matsɔ Egipte ade asi na aƒetɔ sẽŋuta aɖe,Eye fia sẽŋuta aɖe aɖu wo dzi,”+ Aƒetɔ vavã, aʋakɔwo ƒe Yehowa, ye gblɔe. 5 Tsi ano le atsiaƒu me,Tɔsisi amie, eye eme aƒu kplakplakpla.+ 6 Tɔsisiwo aʋẽ kũu;Egipte ƒe Nil-tɔʋuwo amie, eye wo me aƒu kplakplakpla. Aɖa kple keti anyunyɔ.+ 7 Gbe siwo le Nil-tɔsisia ŋu le Nil-tɔsisia ƒe azizã nuKple anyigba siwo katã dzi woƒã nuku ɖo le Nil-tɔsisia+ to la aƒu.+ Ya akplɔ wo adzoe, eye womaganɔ anyi o. 8 Tɔƒodelawo afa konyi,Ame siwo doa ƒu* le Nil-tɔsisi me la axa nu,Eye ame siwo daa asabu le tɔawo me la azu ʋɛ. 9 Ŋukpe alé ɖetitrelawo+Kple aklalalɔ̃lawo. 10 Woagbã eƒe avɔlɔ̃lawo gudugudu;Eye apadɔwɔlawo axa nu.* 11 Zoan+ ƒe amegãwo tsi bome. Eye susu mele Farao ƒe adaŋudela nyanuwo ƒe adaŋudede me o.+ Aleke wɔ miagblɔ na Farao be: “Nunyalawo ƒe vie menye,Blemafiawo ƒe vie menye”? 12 Afi kae wò nunyalawo le azɔ?+ Ne wonya la, wonegblɔ tame si aʋakɔwo ƒe Yehowa ɖo ɖe Egipte ŋu la na wò. 13 Zoan-megãwo wɔ bometsinu;Woble Nof-megãwo;*+Egipte ƒe toawo ƒe ame ŋkutawo kplɔ dukɔa trae. 14 Yehowa de tɔtɔgbɔgbɔ eme;+Eye wokplɔ Egipte trae le nu sia nu si wòwɔna la me,Abe ale si ahamula nɔa yiyim sagasaga le eƒe xeɖeɖe me ene. 15 Egipte mate ŋu awɔ nanekeNa ta alo asike, nu miemie alo keti* o. 16 Gbe ma gbe la, Egipte anɔ abe nyɔnu ene, adzo nyanyanya, eye ŋɔdzi alée le aʋakɔwo ƒe Yehowa ƒe asi si wòdo ɖe dzi ɖe eŋuti la ta. + 17 Yuda-nyigba la azu ŋɔdzi na Egipte. Ne woyɔ eŋkɔ la, vɔvɔ̃ aɖo wo le tame si aʋakɔwo ƒe Yehowa ɖo ɖe eŋu la ta.+ 18 Gbe ma gbe la, du atɔ̃ anɔ Egipte-nyigba dzi, siwo ado Kanaangbe,+ eye woaka atam na aʋakɔwo ƒe Yehowa be yewoawɔ nuteƒe nɛ. Woayɔ duawo dometɔ ɖeka be Nugbãdu. 19 Gbe ma gbe la, vɔsamlekpui anɔ Egipte-nyigbaa titina na Yehowa, eye sɔti anɔ eƒe liƒo dzi na Yehowa. 20 Anye dzesi kple ɖase na aʋakɔwo ƒe Yehowa le Egipte-nyigba dzi; elabena woado ɣli ayɔ Yehowa le ameteɖeanyilawo ta, eye wòaɖo xɔnametɔ gã aɖe ɖe wo, ame si aɖe wo. 21 Yehowa aɖe eɖokui afia Egiptetɔwo, Egiptetɔwo adze si Yehowa gbe ma gbe, eye woasa vɔwo ahana nuwo, woaɖe adzɔgbe na Yehowa eye woawɔ edzi. 22 Yehowa atu nu kple Egipte.+ Atu nu kplii, eye wòagada gbe le eŋu; woatrɔ ɖe Yehowa ŋu, eye wòase woƒe kukuɖeɖe la, ada gbe le wo ŋu. 23 Gbe ma gbe la, mɔ gã+ aɖe atso Egipte ayi Asiria. Asiria ava Egipte, eye Egipte ayi Asiria; eye Egipte kple Asiria awɔ ɖeka asubɔ Mawu. 24 Gbe ma gbe la, Israel anye etɔ̃lia akpe ɖe Egipte kple Asiria ŋu,+ eye wòanye yayra le anyigba la titina, 25 elabena aʋakɔwo ƒe Yehowa ayra wo agblɔ be: “Woayra nye dukɔ Egipte, nye asinudɔwɔwɔ Asiria kple nye domenyinu Israel.”+\n^ Alo, “daa akpoŋ.”\n^ Alo, “ƒe luʋɔ axa nu.”\n^ Alo, “Memfis.”\n^ Agate ŋu afia, “deʋaya alo aɖa.”


Wode Bubu Yehowa Ðasefowo Ŋu Le Gusen Fuwɔamegakpɔ Ƒe Ŋkuɖodziƒe La Me\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nSELTERS, Germany (Allemagne)—Le Kwasiɖa, April 13, 2014 dzi la, woɖe ŋkuɖodzikpe aɖe fia le Gusen Fuwɔamegakpɔ Ƒe Ŋkuɖodziƒe si le Austria (Autriche) la me tsɔ ɖo ŋku Yehowa Ðasefo 450 siwo Nazitɔwo lé de ga le Mauthausen fuwɔamegakpɔ kple eƒe Gusen gakpɔ sue me la dzi. Ame 130 kple edzivɔe va wɔnaa teƒe.\nŊkuɖodzikpe aɖe si woɖe fia le wɔna aɖe si wowɔ le Gusen Fuwɔamegakpɔ Ƒe Ŋkuɖodziƒe me le April 13, 2014 dzi.\nEsi wokplɔ Ðasefoawo va Mauthausen fuwɔamegakpɔa me la, gaxɔa ƒe amegã do ŋɔdzi na wo be: “Biblia Nusrɔ̃vi aɖeke madzo le afi sia agbagbee o.” Aƒetɔ Martin Poetzinger si nɔ ga me le Dachau, Mauthausen kple Gusen hena ƒe asieke eye emegbe wòva zu Yehowa Ðasefowo ƒe Dɔdzikpɔhaa me tɔ le Brooklyn le New York la gblɔ tso esime wònɔ ga me le Mauthausen ŋu be: “Adzamekpovitɔwo wɔ nu sia nu si woate ŋui be yewoana míaƒe xɔse me nagbɔdzɔ.”\nMay 1945: Gusen Fuwɔamegakpɔ. Martin Poetzinger (nɔ anyi ɖe ŋgɔgbezikpuia dzi, evelia tso miame) ɖe foto sia kple ame 23 siwo tsi agbe la le asiɖeɖe le wo ŋu megbe kpuie.\nWokplɔ Ðasefo siwo le Mauthausen gakpɔa me la dometɔ aɖewo yi Gusen gakpɔ me emegbe. “Amewusaɖa” koŋue Gusen gakpɔ la nye, elabena woɖonɛ koŋ wua amewo le afi ma gbe sia gbe. Ðasefoawo kpena le hatsotso suesuewo me le zã me dzroa Biblia ƒe akpa siwo wolé ɖe susu me la me ale be wòado ŋusẽ woƒe xɔse. Gbe ɖeka Biblia va ka wo si. Woma Biblia la me ɖe akpa vovovo me, eye ne ɖe ɖo ame aɖe gbɔ la eya hã ɖonɛ ɖe nɔvia. Wobena ɖe woƒe abatiwo te xlẽnɛ le vovoɣi vi siwo sua wo si la me.\nÐasefoawo gblɔa Biblia me gbedeasia na amewo hã ŋuɖɔɖotɔe. Ðasefoawo srɔ̃ Biblia kple Polandtɔ atɔ̃ aɖewo esi wonɔ ga me eye woxɔ nyɔnyrɔ le adzame le atigo aɖe si wokpa hena esia wɔwɔ la me. Ðasefo aɖe si ŋkɔe nye Franz Desch gblɔ Biblia me gbedeasia na SS-srafo aɖe eye eya hã va zu Yehowa Ðasefo.\nAƒetɔ Wolfram Slupina, si nye Yehowa Ðasefowo ƒe nyanuɖela le Austria, gblɔ be: “Edzɔ dzi na mí ŋutɔ be woɖo ŋku Ðasefo siwo nɔ Mauthausen kple Gusen gakpɔwo me la dzi le woƒe xɔse kple dzinɔameƒo siwo woɖe fia le gakpɔ siawo me ta. Ale si woɖoe kplikpaa be yewoaɖe Kristotɔwo ƒe veveseseɖeamenu kple dɔmenyonyo afia ame sia ame la nye vɔ̃dziɖuɖu si dzi wòle be woaɖo ŋkui ahasrɔ̃.”\nAme Siwo Tsi Agbe Le Auschwitz Aɖu Woƒe Ðeɖekpɔkpɔ Ƒe Ƒe 70 Lia, Woaɖo Ŋku Yehowa Ðasefowo Hã Dzi\nAƒetɔ Richard Rudolph Si Tsi Agbe Le Fuwɔamegaxɔ Me La Ku Le Germany Le Eƒe Ƒe 102 Lia Xɔxɔ Me\nWowɔ Ŋkuɖodziwɔna Aɖe Le Sachsenhausen Tsɔ De Bubu Yehowa Ðasefo Aɖe Si Nazitɔwo Wu Ŋu


1 Yohanes 1 | Biblia Le Internet Dzi | Xexe Yeye Gɔmeɖeɖe (1984)\n1 Nu si li tso gɔmedzedzea me, nu si míese, nu si míekpɔ kple míaƒe ŋkuwo, nu si ŋu míelé ŋku ɖo tsitotsito, eye míeka asi eŋu, le agbenya la ŋuti, 2 (ɛ̃, woɖe agbe la ɖe go fia, eye míekpɔ, eye míele ɖase ɖim hele nu ƒom tso agbe mavɔ si nɔ Fofo la gbɔ, eye woɖee ɖe go fia mí, la ŋu na mi,) 3 nu si míekpɔ, eye míese, la ŋue míele nu ƒom tsoe na miawo hã, bene miawo hã mianɔ ha dem kpli mí. Eye míedea ha sia kple Fofo la kpakple Via Yesu Kristo. 4 Esia ŋuti míele nu siawo ŋlɔm, bene míaƒe dzidzɔ nade blibo. 5 Eye gbedeasi si míese tso egbɔ, si míele gbeƒã ɖemee na mi lae nye esi be, Mawu nye kekeli, eye viviti aɖeke kura mele egbɔ o. 6 Ne míegblɔna be: “Míele ha dem kplii,” evɔ míegale viviti me zɔm la, ke míele aʋatso kam, eye míele nyateƒe la dzi wɔm o. 7 Gake ne míele zɔzɔm le kekeli la me abe ale si eya ŋutɔ hã le kekeli la me ene la, ekema míele ha dem kple mía nɔewo, eye Via Yesu ƒe ʋu klɔa nu vɔ̃ ɖe sia ɖe ɖa le mía ŋu. 8 Ne míegblɔna be: “Nu vɔ̃ aɖeke mele mía ŋu o” la, ekema míele mía ŋutɔwo mía ɖokui blem, eye nyateƒe la mele mía me o. 9 Ne míeʋua míaƒe nu vɔ̃wo me la, atsɔ míaƒe nu vɔ̃wo ake mí, eye wòaklɔ madzɔmadzɔnyenye katã ɖa le mía ŋu, elabena nyateƒetɔ kple dzɔdzɔetɔe wònye. 10 Ne míegblɔna be: “Míewɔa nu vɔ̃ o” la, ekema míele edom aʋatsokalae, eye eƒe nya la mele mía me o.


Wò Ðokuitsɔtsɔna Ƒe Gbɔgbɔa Nehe Kafukafu Vɛ Na Yehowa! | Nusɔsrɔ̃\nGbetakpɔxɔ—Tata Si Míesrɔ̃na | April 2017\nGBE BUBU Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\nWò Ðokuitsɔtsɔna Ƒe Gbɔgbɔa Nehe Kafukafu Vɛ Na Yehowa!\n“Mikafu Yehowa, . . . elabe dukɔ la tsɔ eɖokui na faa!”—ƲƆN. 5:2.\nHADZIDZI: 150, 10\nNU KA TAE NÈKA ÐE EDZI BE . . .\nYehowa mekpɔa ŋudzedze ɖe ame siwo hena ɖe megbe le Eƒe dɔwo ŋu la ŋu o?\nYehowa dea asixɔxɔ subɔsubɔdɔ si amegbetɔ tsɛwo wɔna nɛ nuteƒewɔwɔtɔe la ŋu eye wòɖoa eteƒe na wo?\nYehowa kpɔa ŋudzedze ɖe wò ɖokuitsɔtsɔna faa ƒe gbɔgbɔa ŋu?\n1, 2. (a) Nya kae Elifaz kple Bildad gblɔ tso ale si Mawu bua míaƒe subɔsubɔe ŋu? (b) Aleke Yehowa na míenya eƒe susu le nya sia ŋu?\n“ÐE AME ate ŋu anye viɖenu na Mawua? Ðe viɖe le ame si si gɔmesese deto le la ŋu nɛa? Ðe Ŋusẽkatãtɔ la tsɔa ɖe le wò dzɔdzɔenyenye mea? Alo ne fɔɖiɖi mele wò zɔzɔme ŋu o la ɖe wòɖea vi nɛa?” (Hiob 22:1-3) Ðe nèbu ale si woaɖo biabia siawo tɔgbi ŋui ŋu kpɔa? Esime Elifaz Temantɔ la bia nya mawo Hiob la, eya ŋutɔ anya susui be ŋuɖoɖoa ye nye ao. Eƒe zɔhɛ Bildad Suatɔ la gɔ̃ hã gblɔ be manya wɔ be Mawu nabu amegbetɔwo be wole dzɔdzɔe o.—Xlẽ Hiob 25:4.\n2 Yeaɖi akɔfala siawo gblɔ be viɖe aɖeke mele agbagba siwo katã míedzena be míasubɔ Yehowa nuteƒewɔwɔtɔe la ŋu nɛ o, eye le Mawu ŋkume la, ɖeko míele abe agbagblaʋui, nyévi, alo ŋɔvi ene. (Hiob 4:19; 25:6) Ne míexlẽ Elifaz kple Bildad ƒe nyawo zi gbãtɔ la, ɖewohĩ míaƒo nya ta be woɖe ɖokuibɔbɔ fia. (Hiob 22:29) Alo ɖe menye nyateƒe be ne ame aɖe le to kɔkɔ aɖe tame alo yameʋu me kpɔ anyigba la, amegbetɔwo megaɖia naneke oa? Ke hã, aleae Yehowa bua akpa siwo míewɔna le Fiaɖuƒedɔa me ne elé ŋku ɖe míaƒe dɔwo ŋu tso enɔƒe le dziƒo ʋĩia? Yehowa na míenya eƒe susu le nya sia ŋu esi wòka mo na Elifaz, Bildad kple Zofar ɖe alakpanya siwo wogblɔ la ta, gake ekpɔ ŋudzedze ɖe Hiob ya ŋu eye wòyɔe be “nye subɔla.” (Hiob 42:7, 8) Vavãe, amegbetɔ ate ŋu ‘anye viɖenu na Mawu.’\n“NU KA TSƆM NÈLE NƐ?”\n3. Nya kae Elihu gblɔ tso agbagba siwo míedzena le Yehowa subɔsubɔ me ŋu, eye nu kae eƒe nyawo fia?\n3 Esi Elihu bia be, “Ne èle dzɔdzɔe la, nu ka tsɔm nèle nɛ; alo nu ka xɔm wòle le asiwò?” la, Yehowa meka mo nɛ ɖe esia ta o. (Hiob 35:7) Ðe Elihu ƒe nyaa fia be agbagba siwo míedzena le Mawu subɔsubɔ me la nye dzodzroa? Ao. Nu si wòwɔnɛ ye nye be ne mímesubɔ Yehowa o gɔ̃ hã la, esia magblẽ naneke le eŋu o. Yehowa de blibo le go sia go me. Mímate ŋu ana nu geɖe wu nasu esi alo wòakpɔ ŋusẽ wu o. Ke boŋ nyateƒeae nye be eya gbɔe nu nyui ɖe sia ɖe si le mía si, ŋutete kple ŋusẽ ɖe sia ɖe si le mía si la tso, eye eléa ŋku ɖe ale si míewɔa wo ŋu dɔe ŋu.\n4. Ne míenyo dɔme na amewo la, aleke Yehowa bunɛ?\n4 Ne míenyo dɔme na míaƒe haxɔsetɔwo la, Yehowa bunɛ be yee míenyo dɔme na. Lododowo 19:17 gblɔ be: “Ame si vea ame dahe nu la le nu dom na Yehowa, eye aɖo nu si wòwɔ la teƒe nɛ.” Ðe mawunyakpukpui sia fia be Yehowa dea dzesi dɔmenyo ɖe sia ɖe si míewɔna na ame siwo le hiã mea? Ðe míate ŋu aƒo nya ta be xexea katã Wɔla bunɛ be yenyi fe le mí amegbetɔ tsɛ siwo nyoa dɔme na ame bubuwo la ŋu, eye wòbuna esia be enye nu míedo na ye, si teƒe yeaɖo na mí kple yayra geɖea? Ɛ̃, eye Mawu ŋutɔ ƒe Vi la ɖo kpe nya sia dzi.—Xlẽ Luka 14:13, 14.\n5. Biabia kawo me míadzro fifia?\n5 Esi Yehowa na mɔnukpɔkpɔ nyagblɔɖila Yesaya be wòaƒo nu ɖe ye nu la, eto esia me ɖee fia be edzɔa dzi nɛ be yeana amegbetɔ wɔnuteƒewo nawɔ akpa aɖe le yeƒe tameɖoɖoa me vava me. (Yes. 6:8-10) Yesaya lɔ̃ faa be yeawɔ dɔ si Yehowa de ye si. Egbea, ame akpe geɖe to woƒe nuwɔna dzi le gbɔgblɔm abe Yesaya ene be, “Nyee nye esi! Dɔm!” Wolɔ̃na faa wɔa subɔsubɔdɔ siwo bia agbagbadzedze kple kutrikuku gɔ̃ hã. Ke hã, ame aɖe abia be: ‘Ðe akpa si mewɔna le veviea? Mekpɔa ŋudzedze ɖe mɔnukpɔkpɔ si su asinye be matsɔ ɖokuinye ana akpe asi ɖe subɔsubɔdɔa ŋu la ŋu, ke hã, meɖawɔ geɖe alo nyemewɔ geɖe o, ɖe ŋutete mele Yehowa ŋutɔ si be wòana eƒe Nyaa nava eme oa?’ Bu ale si nu siwo dzɔ le Debora kple Barak ƒe ŋkekea me la ɖo biabia siawo ŋui ŋu kpɔ.\nŊƆDZI LÉ WO TSÃ, GAKE MAWU NA DZI ÐO WO ƑO\n6. Vovototo gã kae nɔ Israel-vi siwo nɔ kɔƒewo me kple Yabin ƒe aʋakɔa dome?\n6 Kanaantɔwo ƒe Fia Yabin ‘te Israel-viwo ɖe anyi vevie’ ƒe 20 sɔŋ. Ame siwo nɔ kɔƒewo me la nɔ vɔvɔ̃m be yewoado ɖe xexe gɔ̃ hã. Le aʋawɔwɔ ƒe ŋutete gome la, nɔnɔmea mede wo dzi kura o, elabena aʋawɔnu siwo woatsɔ awɔ aʋa alo atsɔ akpɔ wo ɖokuiwo ta gɔ̃ hã menɔ wo si o, evɔ aʋatasiaɖam 900 siwo ŋu lãnuwo le la nɔ woƒe futɔwo ya si.—Ʋɔn. 4:1-3, 13; 5:6-8. *\n7, 8. (a) Nya kawoe Yehowa gblɔ na Barak gbã? (b) Aleke wɔ Israel-viwo ɖu Yabin ƒe aʋakɔa dzi? (Kpɔ nɔnɔmetata si le nyati sia ƒe gɔmedzedze.)\n7 Ke hã, Yehowa to nyɔnunyagblɔɖila Debora dzi de se na Barak eme kɔ nyuie be: “Ho yi Tabor To la dzi, nàɖe ame akpe ewo tso Naftali viwo kple Zebulon viwo dome kpe ɖe ɖokuiwò ŋu. Makplɔ Sisera, Yabin ƒe aʋafia kple eƒe aʋatasiaɖamwo kpakple eƒe aʋakɔ la vɛ na wò le Kison-tɔsisi la nu, eye matsɔe ade asi na wò.”—Ʋɔn. 4:4-7.\n8 Nyaa kaka le dukɔ la dome. Ame siwo tsɔ wo ɖokuiwo na be yewoawɔ aʋa la va ƒo ƒu ɖe Tabor To la dzi. Barak wɔ ɖe Yehowa ƒe mɔfiafiaa dzi enumake. (Xlẽ Ʋɔnudrɔ̃lawo 4:14-16.) Esi wokpe aʋa le Taanak la, kasia tsi kɔ ɖi yoo si wɔe be teƒea katã zu ba finyafinya. Barak ti Sisera ƒe aʋakɔa yome yi keke Haroset ke, abe kilometa 24 sɔŋ ene. Esi Sisera nɔ sisim va ɖo afi aɖe la, eɖe asi le tasiaɖam si ŋu ŋɔdzi nɔ tsã, si ŋu viɖe aɖeke megale o la ŋu, eye wòde afɔ du me yi Zaananim, si anya te ɖe Kedes ŋu. Eyi ɖadi sitsoƒe le Yael, si nye Kenitɔ Heber srɔ̃ ƒe agbadɔ me, eye Yael xɔe nyuie. Esi aʋa la na ɖeɖi te eŋu belibeli ta la, eyi alɔ̃ me ʋĩi. Fifia Sisera tsi asi; ɣeyiɣia de azɔ be Yael nawɔ nu dzinɔameƒotɔe ahawui. (Ʋɔn. 4:17-21) Yehowa na Israel-viwo ɖu woƒe futɔawo dzi! *\nAME AÐEWO TSƆ WO ÐOKUI NA FAA GAKE AME AÐEWO GBE\n9. Nu kae Ʋɔnudrɔ̃lawo 5:20, 21 ɖe fia tso aʋa si wowɔ kple Sisera ŋu?\n9 Enyo be woadzro Ʋɔnudrɔ̃lawo ƒe agbalẽa ƒe ta 4 lia kple ta 5 lia me ɖekae, elabena nyatakaka si medze le ta ɖeka me o la dze le ta kemɛa me. Le kpɔɖeŋu me, Ʋɔnudrɔ̃lawo 5:20, 21 ka nya ta be: “Ɣletiviwo wɔ aʋa tso dziƒo; wonɔ woƒe mɔwo dzi kpe aʋa kple Sisera. Kison-tɔʋu la kplɔ wo dzoe.” Ðe nya mawo ku ɖe ale si mawudɔlawo na kpekpeɖeŋu Israel-viwo ŋua? Alo ɖe nu siwo le abe ɣletiviwo ene ye dza kɔ ɖe wo dzia? Biblia megblɔe kã o. Gake ne menye Mawue de asi eme o ɖe, ke nu ka gbɔe wòagate ŋu atso be tsi gã ma nadza le teƒe ma tututu le gaƒoƒo ma tututu me ale gbegbe be aʋatasiaɖam 900 sɔŋ naɖo ba? Wohe susu yi Yehowa dzi zi etɔ̃ sɔŋ le Ʋɔnudrɔ̃lawo 4:14, 15 be eya gbɔe dziɖuɖua tso. Israel-vi 10,000-awo dometɔ aɖeke mate ŋu aƒu asi akɔ be ye gbɔe aʋadziɖuɖu sia tso o.\n10, 11. Nu kae nye “Meroz,” eye nu ka tae woƒo fi dee?\n10 Gake nane ɖe dzesi le Debora kple Barak ƒe aʋadziɖuha si wodzi tsɔ kafu Yehowa ɖe ale si wòna woɖu futɔwo dzi nukutɔe ta la ŋu. Wodzi ha ale: “Yehowa ƒe dɔla be: ‘Neɖi Meroz ŋu, ɛ̃, neɖi emenɔlawo ŋu, elabe womeva kpe ɖe Yehowa ŋu o, womekplɔ kalẽtɔwo ɖo va kpe ɖe Yehowa ŋu o.’”—Ʋɔn. 5:23.\n11 Edze ƒãa be fiƒodea ɖi Meroz ŋu ale gbegbe be esesẽ be míanya nu si tututu wònye. Ðe wòanye be du aɖe si me tɔwo gbe be yewomatsɔ yewo ɖokui ana awɔ aʋa o lae wònyea? Ne du si nɔ mɔ si dzi Sisera si toe wònye la, ɖe wòanye be mɔnukpɔkpɔ su dua me tɔwo si be woalée gake woɖe asi le eŋu wòdzoa? Ðe woate ŋu agblɔ be yewomese yɔyɔ si tso Yehowa gbɔ be amewo nayi aʋa la oa? Ame akpe ewo tso nuto si me Meroz nɔ la me va ƒo ƒu na aʋawɔwɔ. Bu eŋu kpɔ be Meroz dua me tɔwo kpɔ aʋafia vɔ̃ɖi ma mɔkpɔkpɔ bu ɖee esime wònɔ sisim to woƒe dua me. Mɔnukpɔkpɔ nyui aɖee nye ema su wo si be woade Yehowa ƒe tameɖoɖo dzi eye wòayra wo hafi. Ke hã, le ɣeyiɣi vevi ma si me mɔnukpɔkpɔa su wo si be woawɔ nane na Yehowa la, ɖe wòanye be wometsɔ ɖeke le eme oa? Ne aleae wowɔ nui la, ke vovototo gã aɖe le woƒe nuwɔnaa kple dzinɔameƒo si Yael ɖe fia, si ŋu nya wogblɔ le kpukpui siwo kplɔe ɖo me la dome!—Ʋɔn. 5:24-27.\n12. Le Ʋɔnudrɔ̃lawo 5:9, 10 la, vovototo kae dze le amewo ƒe nuwɔna me, eye nufiame kae le esia me na mí egbea?\n12 Le Ʋɔnudrɔ̃lawo 5:9, 10 la, míegakpɔ vovototo aɖe le amewo ƒe nuwɔna me; ame aɖewo lɔ̃ be yewoayi kple Barak, ke ame bubuwo ya gbe be yewomatsɔ yewo ɖokui ana o. Debora kple Barak kafu ‘Israel ƒe kplɔla siwo tsɔ wo ɖokui na faa yi kple dukɔ la.’ Aleke gbegbe nɔnɔme si woɖe fia la to vovo na “ame siwo do tedzinɔ hẽwo,” siwo gbe be yewomayi aʋa o, le esi wonɔ wo ɖokuiwo kpɔm akpa ta lae nye esi! Woɖɔ ame siawo be wonye “ame siwo bɔbɔ nɔ kuntru nyuiwo dzi” kple “ame siwo zɔa mɔ dzi,” le esi wolɔ̃ agbe si me dzidzeme le ta. Gake ame siwo lɔ̃ faa tsɔ wo ɖokuiwo na la yi aʋagbea dzi kple Barak le Tabor To glidzaglidza la dzi kpakple ba finyafinya me le Kison balia me! Eya ta wogblɔ na ame siwo ɖe dzi ɖi la be: “Mibu eŋu kpɔ!” Ɛ̃, ehiã be woade ŋugble le mɔnukpɔkpɔ si to wo ŋu, le esi wogbe be yewomakpe asi ɖe Yehowa ƒe dɔa ŋu o ta, la ŋu. Egbea hã, ehiã be ame siwo le hehem ɖe megbe le Mawu subɔsubɔ bliboe ŋu la nade ŋugble le nu si le wo ŋu tom la ŋu.\n13. Aleke nɔnɔme si Ruben, Dan kple Aser ƒe toawo ɖe fia la to vovo na nɔnɔme si Zebulon kple Naftali ƒe toawo ɖe fia?\n13 Ame siwo tsɔ wo ɖokui na faa la ŋutɔ kpɔ ale si Yehowa do eƒe dziɖulanyenye ɖe dzi la teƒe. Wokpɔ nya vavã si ŋu woaƒo nu tsoe, elabena wonɔ “Yehowa ƒe nu dzɔdzɔe wɔwɔwo gblɔm.” (Ʋɔn. 5:11) Gake wogblɔ tso Ruben, Dan kple Aser ƒe toawo me tɔwo ya ŋu le Ʋɔnudrɔ̃lawo 5:15-17 be wotsɔ woƒe susu ɖo woawo ŋutɔwo ƒe ŋutilãmenuwo ŋu wu dɔ si Yehowa na eƒe amewo nɔ wɔwɔm ɣemaɣi, eye esia ƒe nyateƒenyenye dze le woƒe lãhawo, tɔdziʋuwo kple tɔdziʋudzeƒewo, siwo ŋu woƒo nu tsoe le kpukpui mawo me la me. Zebulon kple Naftali ƒe toawo me tɔwo ya mewɔ nu alea o, ke boŋ ‘wotsɔ woƒe agbe ke ku faa’ be yewoakpe ɖe Debora kple Barak ŋu. (Ʋɔn. 5:18) Ðokuitsɔtsɔna faa ŋuti nufiame vevi aɖe le nɔnɔme vovovo siwo woɖe fia le ŋutinya sia me la me na mí.\n14. Aleke míeɖenɛ fiana be míede Yehowa ƒe dziɖulanyenye dzi egbea?\n14 Egbea, womebia tso mía si be míatsɔ lãnuwo ayi aʋa o, ke hã, mɔnukpɔkpɔ su mía si be míawɔ nu kple dzideƒo to gbeƒãɖeɖe dzonɔamemetɔe me. Hiahiã geɖe li be amewo natsɔ wo ɖokuiwo ana faa le Yehowa ƒe habɔbɔa me fifia wu ɣeyiɣi ɖe sia ɖe. Nɔviŋutsu kple nɔvinyɔnu miliɔn geɖe siwo dome sɔhɛwo hã le la tsɔ wo ɖokuiwo na faa le ɣeyiɣiawo katã ƒe subɔsubɔdɔ vovovoawo me. Wo dometɔ aɖewo nye mɔɖelawo, ɖewo nye Betel dɔwɔlawo, bubuwo nye lɔlɔ̃nu faa dɔwɔlawo le Fiaɖuƒe Akpatawo tutu me, eye ɖewo hã tsɔa wo ɖokuiwo nana faa kpea asi ɖe dɔ ŋu le takpekpe suewo kple gãwo me. Bu hamemetsitsi siwo nye Kɔdzi Kadododzikpɔkɔmiti me tɔwo kple takpekpedɔ dzi kpɔlawo siwo le agbanɔamedzi kpekpewo tsɔm la ŋu kpɔ. Ka ɖe edzi be Yehowa kpɔa ŋudzedze ɖe lɔlɔ̃nu faa ƒe gbɔgbɔ si nèɖena fiana la ŋu ale gbegbe, eye maŋlɔe be akpɔ o.—Heb. 6:10.\nHafi nàtso nya me le nya aɖe ŋu la, bu ŋusẽ si wòate ŋu akpɔ ɖe wò ƒomea kple hamea dzi ŋu (Kpɔ memama 15))\n15. Nu kae ana míanya nenye be míegatsɔa dzo ɖe Yehowa ƒe dɔa ŋu o?\n15 Anyo be mía dometɔ ɖe sia ɖe nabia eɖokui be: ‘Ðe mele hehem ɖe megbe esime ame bubuwo le Yehowa ƒe dɔa ƒe akpa gãtɔ wɔma? Ðe meɖe mɔ be dzitsitsi ɖe ŋutilãmenuwo ŋu akpa wɔe be nye ɖokuitsɔtsɔna ƒe gbɔgbɔa nu le tsitsima? Abe ale si Barak, Debora, Yael kple ame 10,000 siwo tsɔ wo ɖokuiwo na faa wɔe ene la, ɖe xɔse kple dzideƒo le asinye be mawɔ nu sia nu si le asinye la ŋu dɔ atsɔ awɔ nu si Yehowa di tso asinyea? Ne mele eɖom be maʋu ayi du alo dukɔ bubu me kple susu be ganyawo nade dzinye la, ɖe mele gbe dom ɖa hele ŋugble dem le ŋusẽ si esia akpɔ ɖe nye ƒomea kple hamea dzi ŋua?’ *\n16. Nu kae míate ŋu ana Yehowa si mele esi xoxo o?\n16 Yehowa de bubu mía ŋu esi wòɖe mɔ na mí be míawɔ akpa aɖe atsɔ aɖee afia be míede yeƒe dziɖulanyenye dzi. Tso Adam kple Xawa ƒe ɣeyiɣia me kee Satana di be amewo nawɔ ɖeka kpli ye atsi tsitre ɖe Yehowa ŋu. Eya ta, ne míede Yehowa ƒe dziɖulanyenye dzi la, míeɖenɛ fiana Satana kɔtɛ be Mawu ƒe akpa dzie míele. Xɔse kple nuteƒewɔwɔ si ʋãa wò be nàtsɔ ɖokuiwò ana la dzea Yehowa ŋu ŋutɔ. (Lod. 23:15, 16) Ne míeɖenɛ fiana be míele eƒe akpa dzi la, enana wòɖoa nya ŋu na Satana si le alɔme ɖem le eŋu. (Lod. 27:11) Eya ta, ne èɖoa to Yehowa nuteƒewɔwɔtɔe la, ekema èle nane si wòbua nu xɔasii la tsɔm nɛ, eye esia dzɔa dzi nɛ ŋutɔ.\n17. Nu kae Ʋɔnudrɔ̃lawo 5:31 na míenya ku ɖe nu si adzɔ le etsɔme ŋu?\n17 Eteƒe madidi o, ame siwo lɔ̃ be Yehowa ɖeɖe dzaa nanye yewo dzi ɖula la axɔ anyigba bliboa dzi. Aleke gbegbe míele mɔ kpɔm na ŋkeke mae nye esi! Míaƒe susu wɔ ɖeka kple Debora kple Barak tɔ esi wodzi ha be: “Wò futɔwo katã nu neyi, gake na ame siwo lɔ̃a wò la nanɔ abe ɣe si dze le eƒe atsyɔ̃ɖoɖo gã me ene.” (Ʋɔn. 5:31) Yehowa ana nya sia nava eme ne eva ɖe Satana ƒe xexe vɔ̃ɖi sia ɖa! Ne Armagedon-ʋaa fe ati la, mahiã be míakpe asi ɖe aʋa la ŋu be woaɖu futɔ la dzi o. Ke boŋ ɣemaɣie ‘míatɔ ɖe mía nɔƒewo keŋ akpɔ ale si Yehowa le xɔxɔ ge na míi.’ (2 Kron. 20:17) Gake hafi ɣemaɣi naɖo la, mɔnukpɔkpɔ geɖe le ʋuʋu ɖi na mí be míatsɔ dzinɔameƒo ade Yehowa ƒe akpa dzi dzonɔamemetɔe.\n18. Aleke wò ɖokuitsɔtsɔna ƒe gbɔgbɔa ate ŋu aɖe vi na ame bubuwo?\n18 Nya si Debora kple Barak tsɔ dze woƒe aʋadziɖuhaa gɔmee nye: “Mikafu Yehowa, . . . elabe dukɔ la tsɔ eɖokui na faa!” Dziƒoʋĩtɔ lae wodzi haa na, ke menye na ame bubu aɖeke o. (Ʋɔn. 5:1, 2) Neva eme be egbea hã, wò ɖokuitsɔtsɔna ƒe gbɔgbɔ la naʋã ame siwo katã wòɖea vi na la be ‘woakafu Yehowa!’\n^ mm. 6 Lãnu mawo nɔ abe yi ɖaɖɛ lɔbɔɔwo ene, eye ɣeaɖewoɣi la, wowɔa wo woxana gobaa. Anɔ eme be wotsi lãnuawo ɖe tasiaɖamfɔawo ŋu le titina eye wotrona ne tasiaɖam la le zɔ ɖem. Ame kae ake atse ate ɖe aʋawɔnu dziŋɔ ma ŋu?\n^ mm. 8 Kpɔ nyati si nye “Metso Abe Vidada Ene Le Israel,” si dze le August 1, 2015, ƒe Gbetakpɔxɔ me be nàkpɔ ŋutinya sia me numeɖeɖe wɔdɔɖeamedzi bubuwo.\n^ mm. 15 Kpɔ nyati si ƒe tanyae nye “Dzimaɖitsitsi Le Gakuxiwo Ta,” si dze le July 1, 2015 ƒe Gbetakpɔxɔ me.\n“Adzɔgbe Si Nèɖe La, Wɔ Edzi”\nNe Mawu Fiaɖuƒea Va La, Nu Kawo Nue Ayi?\nAGBEMEŊUTINYA Meɖoe Kplikpaa Be Manye Kristo Ƒe Asrafo\n“Anyigba Blibo La Ƒe Ʋɔnudrɔ̃la” Wɔa Nu Dzɔdzɔe Ɣeawokatãɣi\nÐe Yehowa Ƒe Susu Le Dzɔdzɔenyenye Ŋu Le Asiwòa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 2017\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 2017\nGBETAKPƆXƆ—TATA SI MÍESRƆ̃NA April 2017


Psalmowo 128 - Holy Bible [Ewe Bible 1913] - (Psa 128)\nMɔzɔha. Woayra amesi vɔ̃a Yehowa, eye wòzɔa eƒe mɔwo dzi la.\nAɖu wò ŋutɔ asiwò me nu; woayra wo, tɔwò me nyo.\nSrɔ̃wò le abe weinka, si tsena ene le wò xɔ ƒe xɔgã me, eye viwòwo le abe amiti fẽwo ene le wò kplɔ̃ ŋu godoo.\nKpɔ ɖa, alea woayra ŋutsu, si vɔ̃a Yehowa enye si.\nYehowa ayra wò tso Zion, eye àkpɔ Yerusalem ƒe dzɔghenyuie le wò agbe me ŋkekewo katã me.\nEye àkpɔ viwòwo ƒe viwo. Ŋutifafa nenɔ Israel dzi!


Yesu Le Dziƒo Yim | Biblia Me Ŋutinya\nESI ŋkekeawo nɔ yiyim la, Yesu ɖe eɖokui fia eyomedzelawo zi geɖe. Ɣeaɖeɣi la, ame abe 500 ene kpɔe. Esi wòɖe eɖokui fia wo la, ènya nusi ƒe nya Yesu gblɔ na woa? Mawu ƒe fiaɖuƒe lae. Yehowa dɔ Yesu ɖe anyigba dzi be wòafia nu le Fiaɖuƒe la ŋuti. Eye esi wofɔe tso ame kukuwo dome hã la, enɔ esia wɔwɔ dzi.\nÈɖo ŋku nusi Mawu ƒe fiaɖuƒea nye la dzia? Ẽ, fiaɖuƒe la nye Mawu ƒe dziɖuɖu ŋutɔŋutɔ, si le dziƒo, eye Yesue nye Amesi Mawu tia be wòanye Fia. Abe alesi míesrɔ̃e ene la, Yesu ɖe fia nyui, si wòava nye la fia esime wònyi dɔwuitɔwo, da dɔ na dɔlélawo hefɔ ame kukuwo gɔ̃ hã la!\nEyata ne Yesu le dzi ɖum le dziƒo hena ƒe akpe ɖeka la, aleke anyigba dzi anɔ? Vavãe, woawɔ anyigba katã wòanye paradiso nyui aɖe. Aʋawɔwɔ, alo hlɔ̃dodo, alo dɔléle, alo ku, gɔ̃ hã maganɔ anyi o. Míenya be nyateƒee, elabena Mawu wɔ anyigba be wòanye paradiso be amewo nakpɔ dzidzɔ le edzi. Eyatae wòwɔ Eden-bɔ le gɔmedzedzea me ɖo. Eye Yesu akpɔ egbɔ be woawɔ nusi Mawu di be woawɔ la ade goe mlɔeba.\nƔeyiɣi de azɔ be Yesu natrɔ ayi dziƒo. Yesu ɖe eɖokui fia eƒe nusrɔ̃lawo hena ŋkeke 40 sɔŋ. Eyata kakaɖedzi le wo si be egale agbe. Gake hafi wòadzo le eƒe nusrɔ̃lawo gbɔ la, egblɔ na wo be: ‘Minɔ Yerusalem vaseɖe esime miaxɔ gbɔgbɔ kɔkɔe la.’ Gbɔgbɔ kɔkɔe lae nye Mawu ƒe ŋusẽ wɔdɔ, abe yaƒoƒo ene; esia akpe ɖe eyomedzelawo ŋu be woawɔ Mawu ƒe lɔlɔ̃nu. Mlɔeba la, Yesu gblɔ be: ‘Miaɖe gbeƒã le ŋutinye vaseɖe anyigba ƒe seƒe ke.’\nEsi Yesu gblɔ esia vɔ la, nukunu aɖe dzɔ. Ede asi dziyiyi me ɖo ta dziƒo abe alesi nàte ŋu akpɔe le afisia ene. Tete alilikpo aɖe xe nusrɔ̃lawo ŋku me be womegakpɔ Yesu azɔ o. Yesu dzo yi ɖe dziƒo, eye wòdze fiaɖuɖu gɔme le afima ɖe eyomedzela, siwo le anyigba dzi la dzi.\nKorintotɔwo I, 15:3-8; Nyaɖeɖefia 21:3, 4; Dɔwɔwɔwo 1:1-11.


Aleke mawɔ akpe ɖe amesiwo le hiã me ŋu?\nNyɔ! | October 2006\nGBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Samoan Setswana Sinhala Slovak Slovenian Spanish Swahili Swedish Tagalog Thai Turkish\n“Mele mɔ kpɔm be ne mewu suku nu la, manye elɛktrikdɔwɔla. Medi be mana kpekpeɖeŋu le Fiaɖuƒe Akpatawo tutu me.”—Tristan, ƒe 14.\n“Mele dɔlar 20 sia ɖom ɖe mi hena agbalẽtamɔ̃ yeyea. Enye nye kotokumega, gake medi be matsɔe na mi.”—Abby, ƒe 9.\nEGBEA la, ame geɖe bua sɔhɛwo be wonye ɖokuitɔdilawo. Gake sɔhɛ geɖewo—siwo dome amesiwo ŋu míeƒo nu tsoe le etame hã le—le eɖem fia be yewonye ɖokuitɔmadilawo. Yehowa Ðasefowo ƒe sɔhɛ geɖewo le woƒe ɣeyiɣi, ŋusẽ, kple nunɔamesiwo zãm tsɔ le kpekpem ɖe amewo ŋu. (Psalmo 110:3) Kpɔ esia ƒe kpɔɖeŋu bubuwo hã ɖa.\nEsi ƒe adre vi Jirah, si le Australia, mama ku megbe teti la, tɔgbuia nae Australia ga si nye dɔlar 50. Nukae Jirah tsɔ ga la wɔ? Esi wòyi kpekpe le woƒe hamea me la, etsɔ ga la katã yiɖade nudzɔɖaka me. Nukatae? Eɖe eme na dadaa bena: “Fefenu geɖewo le asinye, gake mama ɖeka pɛ koe le asinye. Menyae be Mama adi be madzɔ ga sia, elabena elɔ̃ Yehowa vevie.”\nSɔwo ƒe nu doa dzidzɔ na Hannah, si xɔ ƒe atɔ̃, si le United States (États-Unis) la ŋutɔ. Edi be yeaƒle sɔ wɔwɔe aɖe si ƒe homee enye dɔlar 75. Esi Hannah dzilawo di be yewoafiae ga dzadzraɖo ƒe vevienyenye ta la, wonanae ga ɣeaɖewoɣi be wòatsɔ anɔ dzadzram ɖo ɖe gaɖakavi, si ƒe dzedzeme le abe ha ene, me. Eteƒe medidi o, Hannah kpɔ ga si wòatsɔ aƒle sɔa wògbɔ edzi kura.\nGake le ɣeyiɣi ma me lɔƒo la, Katrina Ahomya gblẽ nu le Gulf Coast nutoa me. Hannah tsi dzi ɖe amesiwo dzi afɔkua dzɔ ɖo la ŋu, eyata etso nya me be yeatsɔ ga si yedzra ɖo la katã—si wu dɔlar 100—ana kpekpeɖeŋu wo. Hannah ŋlɔ agbalẽ ɖo ɖe Yehowa Ðasefowo ƒe dɔwɔƒegã bena: “Mele ga sia ɖom ɖe mi, elabena melɔ̃ Yehowa eye medi be mana kpekpeɖeŋu.” Ðe Yehowa kpɔa dɔmenyonyo siawo tɔgbea? Biblia gblɔ be: “Migaŋlɔ dɔmenyowɔwɔ kple hamenunana be o; elabena nenem vɔsa siawo dzea Mawu ŋu.”—Hebritɔwo 13:16.\nNyɔnuvi aɖe si woyɔna be Tiffany, si hã tso United States, ɖo nudzɔdzɔ aɖe ɖe Yehowa Ðasefowo ƒe dɔwɔƒegã le esime ahomya eve gblẽ nu le Florida le ƒe 2004 me megbe. Eŋlɔ kpe ɖe eŋu bena: “Mía kple nɔvinye Timothy míele ga dɔlar 110 ɖom ɖe mi. Ahomyaawo megblẽ nu le míaƒe aƒe ŋu boo o, gake míekpɔ be wogblẽ nu le aƒe bubuwo ŋu vevie. Míedi be míana kpekpeɖeŋu, eyata míete ga dzadzraɖo. Timothy kpe ɖe ame aɖewo ŋu wofo ʋuƒowo le aƒe aɖe ƒe gli ŋu, eye wonae dɔlar 10, eye nye hã mete ŋu dzra dɔlar 100 ɖo.” Tiffany xɔ ƒe 13, eye nɔvia Timothy yaa xɔ ƒe 7 ko! Nukae dona tsoa eme ne míetsɔ ame bubuwo ƒe nyonyo ɖo nɔƒe gbãtɔ na míaƒe didiwo? Lododowo 11:25 gblɔ be: “Woaɖi ƒo na luʋɔ dɔmenyotɔ la taŋ, eye woana tsi amesi na tsi wono.”\nSɔhɛ Ðasefo siwo xɔ tso ƒe 4 vaseɖe 15 ƒe ƒuƒoƒo aɖe si le United States, se be wo nɔvi haxɔsetɔ siwo le Afrika hiã Fiaɖuƒe Akpatawo. Eyata woɖoe be yewoawɔ nane. Wogblɔ be: “Míedzra akpɔnɔ viviwo kple botokoewo le nudzraƒe aɖe, eye míekpɔ ga home si de dɔlar 107 kloe. Míegblɔ na nuƒlelawo be, woazã ga la atsɔ atu takpeƒewo le Afrika afisiwo amewo ate ŋu asrɔ̃ Biblia le. Ame geɖe xɔ nya sia nyuie. Esia wɔwɔ xɔ gaƒoƒo asieke sɔŋ, gake eɖe vi ŋutɔ—Yehowa ta míewɔe ɖo!”\nWò hã Ate Ŋu Ana Kpekpeɖeŋu\nSɔhɛawo kpɔ Yesu ƒe nya si nye be, ‘Dzidzɔ geɖe le nana me wu xɔxɔ’ la ƒe nyateƒenyenye dze sii. (Dɔwɔwɔwo 20:35) Wò hã àte ŋu akpɔ dzidzɔ sia. Le mɔ kawo nu?\nÐe nèse haxɔsetɔwo ƒe hiãtuame ŋu nya aɖea? Le kpɔɖeŋu me, ɖe dzɔdzɔmefɔku aɖe dzɔa? Kpɔ alesi gbegbe wòanɔ na wòe ɖa le susu me, be miaƒe aƒe gbã, miaƒe nunɔamesiwo dome gblẽ, alo wò ame vevi aɖe ku. Apostolo Paulo ŋlɔ bena ele be Kristotɔwo “nagakpɔ nusi nye [woa ŋutɔwo ɖeɖeko] tɔ dzi o, ke boŋ [woakpɔ] nusi nye ame bubu tɔ la hã dzi!” (Filipitɔwo 2:4) Ne teƒe si dzɔdzɔmefɔku aɖe dzɔ le gbɔ didi hã la, ɖewohĩ àte ŋu adzɔ nu, be Yehowa Ðasefowo nazã le kpekpeɖeŋunadɔwo me. *\nÀte ŋu ana kpekpeɖeŋu to mɔ bubuwo nu hã. Le kpɔɖeŋu me, ne Yehowa Ðasefoe nènye la, anyo be nàlé ŋku ɖe amesiwo dea kpekpe le miaƒe Fiaɖuƒe Akpata me ŋu. Ðe ame tsitsiwo alo ame bubu aɖewo li siwo ahiã kpekpeɖeŋu aɖea? Ðe nàte ŋu akpe ɖe wo ŋu le aƒemedɔwo wɔwɔ mea? Apostolo Paulo ŋlɔ na Romatɔwo bena: “Miaƒe lɔlɔ̃ na mia nɔewo nayɔ fũ kple dadavilɔlɔ̃, mitre mia nɔewo bubu!” (Romatɔwo 12:10) Te ɖe amesiwo hiã kpekpeɖeŋu la ŋu nàkpe ɖe wo ŋu. Lɔ̃ faa nàwɔ dɔ tsɛwo kura gɔ̃ hã. Eye ɖo ŋku edzi be kpekpeɖeŋu nana amewo do ƒome kplikplikpli kple Mawu subɔsubɔ. Biblia gblɔ be: “Amesi ve ame dahe nu la, edo nugbana na Yehowa, eye wòaɖo eƒe nuwɔwɔ teƒe nɛ.”—Lododowo 19:17.\nGake nusiwo nènya tso Mawu ƒe Nya, Biblia, me gbɔgblɔ na woe le vevie wu. Yesu gblɔ be: “Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.” (Yohanes 17:3) Ehiã be amewo nase Biblia me nyateƒe si naa agbe ame la fifia wu ɣeyiɣi bubu ɖesiaɖe. Eyata yi edzi nàdo vevie nu le gbeƒãɖeɖedɔa me, eye nàka ɖe edzi be wò ‘agbagbadzedze manye dzodzro o.’—Korintotɔwo I, 15:58.—g8/06.\n▪ Ðe nènya ame aɖe si hiã kpekpeɖeŋua?\n▪ Nukae nàte ŋu awɔ atsɔ akpe ɖe eŋu?\n^ mm. 13 Míekpɔa ŋudzedze ɖe nunana siwo woɖona ɖa hena afɔku aɖe koŋ gbɔ kpɔkpɔ la ŋuti. Ke hã anyo ŋutɔ ne woɖo nunanawo ɖa to Yehowa Ðasefowo ƒe xexeame katã ƒe nudzɔɖoɖoa dzi, elabena wote ŋu zãa ga sia ɣesiaɣi si hiahiã aɖe do mo ɖa.\n[Nya si ɖe dzesi si le axa 25]\n“Migaŋlɔ dɔmenyowɔwɔ kple hamenunana be o; elabena nenem vɔsa siawo dzea Mawu ŋu.”—Hebritɔwo 13:16\nNUKATA NÀSRƆ̃ NUNANA AME?\n“Alesi dzinyelawo zãa woƒe ɣeyiɣi kple ŋusẽ tsɔ subɔa Yehowa henana kpekpeɖeŋu wo haviwo kpɔkpɔ na nye hã medi be manɔ agbe nenema. Fofonye gblɔ nam be: ‘Aleke kee nusi nàwɔ na Yehowa anɔ sue o, anɔ anyi tegbee. Yehowa li tegbee, eye aɖo ŋku edzi ɖaa tegbee. Gake agbe nɔnɔ na ame ɖokui ko, nye tofloko. Ne èku ko la, nusi nèwɔ hã nu yi kpli wò.’”—Kentaro, ƒe 24, Japan.\n“Ne mato nyateƒea, aƒemedɔwo wɔwɔ na ame tsitsiwo le Memleɖagbe ɣetrɔwo ya mevivia nunye kura o. Nusi doa dzidzɔ nam koe nye be manɔ hatinyewo dome, míanɔ dzidzɔ kpɔm. Gake ame tsitsiwo gbɔ nɔnɔ doa dzidzɔ nam ŋutɔ. Esia wɔe be, meva kpɔe be ɖeko woawo hã le abe nye ke ene, eye be woawo hã wonɔ sɔhɛ me kpɔ. Esia ʋãm be mana kpekpeɖeŋu wo.”—John, ƒe 27, England.\n“Esi menɔ ɖevime la, mekpɔa gome le Fiaɖuƒe Akpata me dzadzraɖo kple dɔ bubuwo wɔwɔ me. Dɔ tsɔtsɔ na hamea me tɔwo hã doa dzidzɔ nam. Ne èna kpekpeɖeŋu amewo la, akpɔ alesi wòdoa dzidzɔ na woe. Le kpɔɖeŋu me, mía kple ame aɖewo míeyi ɖafa xɔmedzraɖonuwo ɖe gli ŋu na nɔvinyɔnu tsitsi aɖe. Dzi dzɔe ale gbegbe! Ne èna ame aɖe kpɔ dzidzɔ la, dzi adzɔ wò ŋutɔ hã.”—Hermann, ƒe 23, France.\nSɔhɛ geɖe dzɔa nu tsɔ naa kpekpeɖeŋu amesiwo dzi afɔkuwo dzɔ ɖo\nƉoe Ɖe Amewo Ɖoe Ɖe Amewo Aleke mawɔ akpe ɖe amesiwo le hiã me ŋu?\ng 10/06 axa 23-25\nTelevision Kple Ðeviwo\nÐe Nàte Ŋu Akpe Ðe Ame Kukuwo Ŋua?\nÐe Amegbetɔwo Trɔna Zua Mawudɔlawo ne Wokua?\nToɖoɖo Nuxlɔ̃ame Ðea Vi\n‘Mati Kpo abe Zi Ene’\nÐevi aɖe ƒe Xɔse\nNukae wòle be mawɔ kple nye agbe?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! October 2006\nƉoe Ɖe Amewo Ɖoe Ɖe Amewo NYƆ! October 2006\nNYƆ! October 2006


GBE BUBU Albanian Amerika Tokunɔgbe Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Tagalog Tatar Thai Tsonga Turkish Ukrainian Urdu Vietnamese\n“Mawudɔla, siwo medzra woƒe amegãnyenye ɖo o, ke wogblẽ woa ŋutɔwo ƒe nɔƒe ɖi la, [Mawu tsɔ] kɔsɔkɔsɔ mavɔwo bla wo hedzra wo ɖo ɖe viviti tsiɖitsiɖi me hena ŋkeke gã la ƒe ʋɔnudɔdrɔ̃.”—YUDA 6.\n1, 2. Nyabiase kawoe fɔ ɖe te ku ɖe Satana Abosam kple gbɔgbɔ vɔ̃wo ŋu?\nAPOSTOLO Petro xlɔ̃ nu be: “Minɔ mo xexi, minɔ ŋudzɔ; elabena miaƒe adikãtɔ, Abosam, le tsatsam abe dzata, si le gbe ɖem hele ame dim, be yeavuvu ami ene.” (Petro I, 5:8) Apostolo Paulo gblɔ tso gbɔgbɔ vɔ̃wo ŋu be: “Nyemele didim bena, miade ha kple gbɔgbɔ vɔ̃wo o. Miate ŋu ano Aƒetɔ la ƒe kplu, agano gbɔgbɔ vɔ̃wo ƒe kplu hã o; miate ŋu akpɔ gome le Aƒetɔ la ƒe kplɔ̃ ŋuti, agakpɔ gome le gbɔgbɔ vɔ̃wo ƒe kplɔ̃ ŋuti hã o.”—Korintotɔwo I, 10:20, 21.\n2 Ke ame kawoe Satana Abosam kple gbɔgbɔ vɔ̃wo nye? Alekee wowɔ va dzɔ eye ɣekaɣie? Mawue wɔ woa? Ŋusẽ ka gbegbee wokpɔna ɖe amegbetɔwo dzi? Ðe nane li míate ŋu awɔ atsɔ akpɔ mía ɖokui ta tso wo si mea?\nAleke Satana Kple Gbɔgbɔ Vɔ̃wo Wɔ Va Dzɔ?\n3. Aleke Mawu ƒe dɔla aɖe wɔ va zu Satana Abosam?\n3 Le amegbetɔwo ƒe ŋutinya ƒe gɔmedzedze, esime wodze agbe gɔme le Eden bɔa me la, mawudɔla aɖe dze aglã ɖe Mawu ŋu. Nu ka tae? Elabena akpa si wòwɔna le Yehowa ƒe ɖoɖowo me le dziƒo la medze eŋu o. Eya ta esime wowɔ Adam kple Xawa la, ekpɔe be mɔnukpɔkpɔ su ye si azɔ be yeable wo woaɖo to ye ahade ta agu na ye ɖe Mawu vavã la teƒe. Mawudɔla sia wɔ eɖokui Satana Abosam esi wòtsi tre ɖe Mawu ŋu eye wòble amegbetɔ gbãtɔwo wowɔ nu vɔ̃. Ɣeyiɣi aɖe megbe la, mawudɔla bubuwo va dze aglã kpe ɖe eŋu. Aleke esia dzɔe?—Mose I, 3:1-6; Romatɔwo 5:12; Nyaɖeɖefia 12:9.\n4. Nu kae mawudɔla dzeaglã aɖewo wɔ do ŋgɔ na Noa ƒe ŋkekea me Tsiɖɔɖɔa?\n4 Ŋɔŋlɔ siwo tso gbɔgbɔ me la gblɔ be do ŋgɔ na Noa ƒe ŋkekea me Tsiɖɔɖɔ gã la, mawudɔla aɖewo va trɔ susu ɖe anyigba dzi nyɔnuwo ŋu madzemadzee. Biblia gblɔ be le susu vɔ̃ ta la, “[mawuvi siwo le dziƒo] kpɔ bena, amegbetɔviwo ƒe nyɔnuwo dze tugbe ŋutɔ, eye woɖe wo dometɔ, siwo katã dze wo ŋu.” Srɔ̃ɖeɖe siawo mesɔ le dzɔdzɔme nu o, eye esia na wodzi dzidehlɔ̃mevi siwo nye ame dzɔtsuwo. (Mose I, 6:2-4) Gbɔgbɔmenuwɔwɔ siawo siwo meɖo to Mawu o la, va wɔ ɖeka kple Satana le aglãdzedze ɖe Yehowa ŋu me.\n5. Nu kae dzɔ ɖe aglãdzelaawo dzi esi Yehowa tsɔ Tsiɖɔɖɔ gã la tsrɔ̃ amewo?\n5 Esi Yehowa he Tsiɖɔɖɔa va ameƒomea dzi la, ame dzɔtsuawo kple wo dada siwo nye amegbetɔwo katã tsrɔ̃. Esia ƒoe ɖe mawudɔla dzeaglãwo nu be woaɖe woƒe amegbetɔŋutilã ɖi ahatrɔ ayi gbɔgbɔmenutowo me. Gake womegate ŋu trɔ yi “woa ŋutɔwo ƒe nɔƒe” si wonɔ le Mawu gbɔ tsã la o. Ke boŋ wotsɔ wo de “viviti tsiɖitsiɖi,” si woyɔna be Tartaro la me.—Yuda 6; Petro II, 2:4.\n6. Aleke gbɔgbɔ vɔ̃wo blea amewoe?\n6 Tso esime mawudɔla vɔ̃ɖiawo bu “woa ŋutɔwo ƒe nɔƒe” si nɔ wo si tsã la, wozu gbɔgbɔ vɔ̃wo kpe ɖe Satana ŋu hekpea asi ɖe eƒe tameɖoɖo vɔ̃wo ŋu. Tso ɣemaɣi la, gbɔgbɔ vɔ̃wo megate ŋu doa amegbetɔŋutilã o. Ke hã, wogakpɔa ŋusẽ gbegblẽ ɖe ŋutsuwo kple nyɔnuwo dzi henana wowɔa gbɔdɔdɔnuwɔna makɔmakɔwo. Gbɔgbɔ vɔ̃wo zãa gbɔgbɔyɔyɔ, si ƒe akpa aɖee nye gbesa, vodusubɔsubɔ, kple afakalawo tsɔ blea amewoe. (Mose V, 18:10-13; Kronika II, 33:6) Nu si adzɔ ɖe Abosam dzi kee adzɔ ɖe mawudɔla vɔ̃ɖiawo hã dzi—si nye tsɔtsrɔ̃ mavɔ. (Mateo 25:41; Nyaɖeɖefia 20:10) Gake hafi ɣemaɣi naɖo la, ele be míanɔ te sesĩe ahatsi tre ɖe wo ŋu. Nunya anɔ eme be míadzro ŋusẽ si gbegbe le Satana si kple ale si míate ŋu atsi tre ɖe eyama kple eƒe gbɔgbɔ vɔ̃wo ŋu dzidzedzetɔe la me.\nŊusẽ Ka Gbegbee Le Satana Si?\n7. Ŋusẽ kae Satana kpɔ ɖe xexea dzi?\n7 Satana gblẽ Yehowa ŋu le amegbetɔwo ƒe ŋutinya katã me. (Lododowo 27:11) Eye ekpɔ ŋusẽ ɖe ameƒomea ƒe akpa gãtɔ dzi. Yohanes I, 5:19 gblɔ be: “Xexeme blibo la katã le vɔ̃ɖitɔ la me.” Esia tae Abosam te ŋu te Yesu kpɔ be yeatsɔ “xexeme fiaɖuƒewo katã” anɛ ɖo. (Luka 4:5-7) Apostolo Paulo gblɔ le Satana ŋu be: “Ke ne wotsyɔ nu míaƒe nyanyuia dzi la, ekema amesiwo tsrɔ̃ la ƒe ŋku me wotsyɔ nui le, amesiwo dome xexe sia me mawu gbã ŋku na dzimaxɔsetɔwo ƒe tamesusu le la, bene Kristo, si nye Mawu ƒe nɔnɔme la, ƒe ŋutikɔkɔe nyanyuie la ƒe kekeli nagaklẽ na wo o.” (Korintotɔwo II, 4:3, 4) Satana nye “aʋatsokala kple aʋatsokafofo,” evɔ wòhewɔa eɖokui “kekeli ƒe dɔla.” (Yohanes 8:44; Korintotɔwo II, 11:14) Ŋusẽ kple aɖaŋu si wòatsɔ agbã xexemedziɖulawo kple wo teviwo ƒe tamesusu ƒe ŋkuwo la le esi. Ezã alakpanyawo kple subɔsubɔhawo ƒe alakpanufiafiawo kple nyakpakpawo tsɔ ble ameƒomeae.\n8. Nya kae Biblia gblɔ tso Satana ƒe ŋusẽkpɔɖeamedzi ŋu?\n8 Satana ƒe ŋusẽ kple eƒe ŋusẽkpɔɖeamedzi dze kɔte le nyagblɔɖila Daniel ƒe ŋkekea me, si nye ƒe alafa atɔ̃ aɖewo do ŋgɔ na Mía Ŋɔli. Esi Yehowa dɔ mawudɔla aɖe be wòaɖado ŋusẽ Daniel la, “Persia-fiaɖuƒe la ƒe amegã [si nye gbɔgbɔ]” xe mɔ na mawudɔlaa. Exe mɔ na mawudɔla la ŋkeke 21 sɔŋ va se ɖe esime “Mixael, amegãwo ƒe tatɔwo dometɔ ɖeka” va xɔ nɛ. Nuŋlɔɖi ma ke ƒo nu tso “Hela-amegã [si nye gbɔgbɔ vɔ̃]” ŋu. (Daniel 10:12, 13, 20) Woƒo nu tso Satana ŋu le Nyaɖeɖefia 13:1, 2 be enye “ʋɔ driba,” si tsɔ “eƒe ŋutete kple eƒe fiazikpui kpakple eƒe ŋusẽ gã” na dunyahehe ƒe lã wɔadã la.\n9. Ame kawoe Kristotɔwo le kame tem kplii?\n9 Mewɔ nuku o be apostolo Paulo ŋlɔ bena: ‘Míele kame tem kple ʋu kpakple ŋutilã o, ke boŋ mía kple dziɖulanyenye kple ŋusẽ kple xexe sia me fia, siwo le fifi viviti sia me kpakple vɔ̃ɖinyenye ƒe gbɔgbɔ, siwo le dziƒonutowo me lae le kame tem.’ (Efesotɔwo 6:12) Egbea gɔ̃ hã la, gbɔgbɔ vɔ̃ siwo le Satana Abosam ƒe kpɔkplɔ te le ŋusẽ kpɔm ɖe dziɖulawo kple ameƒomea dzi, hena woƒoa wo ɖokui ɖe ameƒomevi aɖewo tsɔtrɔ̃, nu vlo wɔlawo ƒe ŋɔdzidoname, kple amewuwu dziŋɔwo me. Mina míakpɔ ale si míate ŋu atsi tre ɖe gbɔgbɔmeŋusẽ triakɔ siawo ŋu dzidzedzetɔe la ɖa.\nNu Kae Míawɔ Atsɔ Akpɔ Mía Ðokui Tae?\n10, 11. Aleke míawɔ atsi tre ɖe Satana kple eƒe dɔla vɔ̃ɖiwo ŋu?\n10 Míate ŋu atsi tre ɖe Satana kple eƒe dɔla vɔ̃ɖiwo ŋu le mía ŋutɔwo ƒe ŋusẽ me o—míate ŋu azã míaƒe ŋutete alo nunya o. Paulo ɖo aɖaŋu na mí be: “Misẽ ŋu le Aƒetɔ kple eƒe ŋusẽ ƒe ŋutete la me.” Ele be míatrɔ ɖe Mawu ŋu hena takpɔkpɔ. Paulo gblɔ yi edzi be: “Mido Mawu ƒe aʋawɔnu blibo la katã, bene miate ŋu anɔ te ɖe Abosam ƒe aɖaŋu vɔ̃wo nu . . . Mikpla Mawu ƒe aʋawɔnu blibo la katã, bene miate ŋu anɔ te le ŋkeke vɔ̃ la dzi, eye ne miewu wo katã nu vɔ la, miakpɔ tsitrenɔnɔ.”—Efesotɔwo 6:10, 11, 13.\n11 Paulo xlɔ̃ nu ehati Kristotɔwo zi eve sɔŋ be woado ‘Mawu ƒe aʋawɔnu blibo la katã.’ Nya siwo nye “blibo la katã” fia be mele be míatsi tre ɖe gbɔgbɔ vɔ̃wo ƒe amedzidzedze ŋu ɖewoɖewoe o. Ekema nu vevi kawoe ƒo ƒu wɔ gbɔgbɔmeʋawɔnu si Kristotɔwo hiã egbea vevie bene woate ŋu atsi tre ɖe gbɔgbɔ vɔ̃wo ŋu?\n12. Aleke Kristotɔwo ate ŋu atsɔ nyateƒea abla woƒe ali dzii?\n12 Paulo gblɔ be: “Mitsi tre, eye mitsɔ nyateƒe bla miaƒe aliwo dzi, eye mido dzɔdzɔenyenye ƒe akɔtakpoxɔnu.” (Efesotɔwo 6:14) Aʋawɔnuawo dometɔ eve siwo ŋu woƒo nu tsoe le afi sia woe nye alidziblanu kple akɔtakpoxɔnu. Asrafo tsɔa alidziblanu blaa ali dzi sesĩe tsɔ kpɔa eƒe ali (aligo, vidzinu, kple aŋɔme) ta, eye wònyea nu si ŋu wòkuna eƒe yi ɖo hã. Nenema kee wòle be míatsɔ Biblia me nyateƒea abla míaƒe ali dzi sesĩe le kpɔɖeŋumɔ nu, bene míaƒe agbenɔnɔ nawɔ ɖeka kplii. Ðe gbe sia gbe Biblia xexlẽ ƒe ɖoɖowɔɖi le mía sia? Ðe míaƒe ƒomea katã kpɔa gome le emea? Ðe wònye numame na míaƒe ƒomea be míedzroa gbe sia gbe mawunyakpukpuia me ɖekaea? Tsɔ kpe ɖe eŋu la, ɖe míelɔ̃na ɖe numeɖeɖe siwo wonana le agbalẽ siwo “dɔla nuteƒewɔla kple aɖaŋudzela” tana me la dzia? (Mateo 24:45) Ne míewɔnɛ alea la, ke míele agbagba dzem be míawɔ ɖe Paulo ƒe aɖaŋuɖoɖoa dzi. Video geɖe siwo me míate ŋu akpɔ Ŋɔŋlɔawo me mɔfiamewo le hã le mía si. Ne míelé Biblia me nyateƒea me ɖe asi sesĩe la, ate ŋu akpɔ mía ta míaƒo asa na nu gbegblẽwo wɔwɔ, eye ana míawɔ nyametsotso siwo me nunya le.\n13. Aleke míate ŋu akpɔ míaƒe kpɔɖeŋudzia tae?\n13 Asrafo ƒe akɔtakpoxɔnu kpɔa eƒe dzi, akɔta, kple ŋutilã ƒe akpa vevi bubuwo ta. Be Kristotɔ nakpɔ eƒe kpɔɖeŋudzi—si fia ame si ƒomevi wònye le ememe—ta la, ehiã be wòalɔ̃ Mawu ƒe dzɔdzɔenyenye ahazɔ ɖe Yehowa ƒe dzidzenu dzɔdzɔewo dzi. Kpɔɖeŋu ƒe akɔtakpoxɔnua nana be míeƒoa asa na Mawu ƒe Nyaa bubu nu tsɛe. Ne míeva ‘lé fu vɔ̃ helɔ̃ nyui’ la, míetea míaƒe “afɔ ɖe megbe tso toƒe vɔ̃ɖiwo katã gbɔ.”—Amos 5:15; Psalmo 119:101.\n14. Nu kae wòfia be míatsɔ ‘dzadzraɖoɖi na ŋutifafa nyanyui la abla míaƒe afɔ gɔmee’?\n14 Esi Roma srafowo zɔa afɔ kilometa gbogbo aɖewo gbe sia gbe le Roma mɔdodowo dzi zi geɖe ta la, wodoa afɔkpa sesẽwo. Le Kristotɔwo gome la, nu kae nyagbɔgblɔ “dzadzraɖoɖi na ŋutifafa nyanyui la” tsɔtsɔ “bla miaƒe afɔ gɔme” fia? (Efesotɔwo 6:15) Esia fia be míele dzadzraɖoɖi hena dɔwɔwɔ. Míele dzadzraɖoɖi ɖe gbeƒãɖeɖe Mawu ƒe Fiaɖuƒe ŋuti nyanyuia ŋu ɣesiaɣi. (Romatɔwo 10:13-15) Gomekpɔkpɔ le gbeƒãɖeɖedɔa me dzonɔamemetɔe kpɔa mía ta tso Satana ƒe “aɖaŋu vɔ̃wo” me.—Efesotɔwo 6:11.\n15. (a) Nu kae ɖee fia be xɔse ƒe akɔtakpoxɔnua le vevie? (b) ‘Atsurɔ bibi’ kawoe ate ŋu agblẽ nu le míaƒe xɔse ŋu?\n15 Paulo gblɔ yi edzi be: “Hekpe ɖe nusiawo katã ŋuti la milé xɔse ƒe akpoxɔnu, si miate ŋu atsɔ atsi vɔ̃ɖitɔ la ƒe atsurɔ bibiawo la me ɖe asi.” (Efesotɔwo 6:16) Edze aɖaŋu si wòɖo be woalé xɔse ƒe akpoxɔnu ɖe asi gɔme be, “hekpe ɖe nusiawo katã ŋuti la,” si ɖee fia be aʋawɔnu sia le vevie ŋutɔ. Mele be míagbɔdzɔ le xɔse me le mɔ aɖeke nu o. Abe ale si akɔtakpoxɔnu kpɔa ame tae ene la, míaƒe xɔse kpɔa mía ta tso Satana ƒe “atsurɔ bibiawo” me. Nu kawoe atsurɔ bibi siawo ate ŋu anye egbea? Woate ŋu anye dzugbe siwo vena kaɖikaɖi, alakpanyawo, aʋatsonya siwo míaƒe futɔwo kakana, kple xɔsegbelawo ƒe agbagbadzedze be yewoagbɔdzɔ míaƒe xɔse me. “Atsurɔ bibiawo” agate ŋu anye ŋutilãmenuwo ƒe tetekpɔ, si ana míava tsi dzi ɖe nu yeyewo ƒeƒle ŋu fũu, eye míanɔ ho ʋlim kple agbe kɔkɔ nɔlawo gɔ̃ hã. Ðewohĩ woƒle aƒe gãwo, ʋu nyuiwo, alo tsɔa sikanu xɔasiwo kple awu siwo le tsia dzi nɔa adegbe ƒomee. Nu ka ke wɔmee ame bubuwo ɖale o, ele be xɔse sẽŋu nanɔ mía si ale be míate ŋu ade axa na “atsurɔ bibiawo.” Aleke míetua xɔse sẽŋu ɖo heléa eme ɖe asii?—Petro I, 3:3-5; Yohanes I, 2:15-17.\n16. Nu kae ate ŋu akpe ɖe mía ŋu míatu xɔse sẽŋu ɖo?\n16 Míate ŋu ate ɖe Mawu ŋu to Biblia sɔsrɔ̃ le mía ɖokui si edziedzi kple gbedodoɖa moveviɖoɖotɔe me. Míate ŋu aƒo koko na Yehowa be wòana míaƒe xɔse nasesẽ, eye míawɔ nu siwo awɔ ɖeka kple míaƒe gbedodoɖawo. Le kpɔɖeŋu me, ɖe míedzrana ɖo ɖe kwasiɖa sia kwasiɖa ƒe Gbetakpɔxɔ Nusɔsrɔ̃ ŋu nyuie bene míawo hã míate ŋu aɖo nya ŋua? Ne míesrɔ̃a Biblia kple Biblia srɔ̃gbalẽwo la, míaƒe xɔse asesẽ.—Hebritɔwo 10:38, 39; 11:6.\n17. Aleke míate ŋu aɖɔ “xɔxɔ ƒe gakuku” lae?\n17 Paulo ƒo nu tso gbɔgbɔmeʋawɔnu mamlɛawo ŋu heɖo aɖaŋu be: “Miɖɔ xɔxɔ ƒe gakuku la, eye mihe Gbɔgbɔ ƒe yi, si nye mawunya la, ɖe asi.” (Efesotɔwo 6:17) Gakuku nye takpɔnu na asrafo ƒe ta kple eƒe ahɔhɔ̃ si nye nu si nana wòbua tame. Nenema ke míaƒe Kristotɔwo ƒe mɔkpɔkpɔa hã kpɔa míaƒe tamesusuwo ta. (Tesalonikatɔwo I, 5:8) Le esi míana nuɖoanyi sia ƒe taɖodzinuwo kple ŋutilãmenuwo ƒe dzodzro naxɔ míaƒe susu me teƒe la, ele be míaƒe susu nanɔ xɔxɔ ƒe mɔkpɔkpɔ si Mawu na mí la dzi boŋ abe ale si Yesu wɔe ene.—Hebritɔwo 12:2.\n18. Nu ka tae wòle be míalé gbe sia gbe Biblia xexlẽ ƒe ɖoɖowɔɖi me ɖe asi ɖo?\n18 Míaƒe takpɔnu mamlɛtɔ tso Satana kple gbɔgbɔ vɔ̃wo si mee nye Mawu ƒe nya alo eƒe gbedeasi si woŋlɔ ɖe Biblia me. Esiae nye susu vevi bubu si ta wòle be míalé gbe sia gbe Biblia xexlẽ ƒe ɖoɖowɔɖi nyui me ɖe asi ɖo. Mawu ƒe Nya la ŋuti sidzedze deto kpɔa mía ta tso Satana ƒe alakpanyawo kple gbɔgbɔ vɔ̃wo ƒe ameflunya siwo wokakana kpakple xɔsegbelawo ƒe nya totrowo me.\n“Do Gbe Ða Le Ɣeawokatãɣi Me”\n19, 20. (a) Nu kae le Satana kple eƒe gbɔgbɔ vɔ̃wo lalam? (b) Nu kae ate ŋu ado ŋusẽ mí le gbɔgbɔ me?\n19 Woaɖe Satana, eƒe gbɔgbɔ vɔ̃wo, kple xexe vɔ̃ɖi sia ɖa kpuie. Satana nyae be “vovoɣi vi aɖe ko yekpɔ.” Dzi le ekum ŋutɔ, eye wòho aʋa ɖe “amesiwo léa Mawu ƒe seawo me ɖe asi, eye Yesu ƒe ɖaseɖiɖi le wo si” la ŋu. (Nyaɖeɖefia 12:12, 17) Ele vevie ŋutɔ be míatsi tre ɖe Satana kple eƒe gbɔgbɔ vɔ̃wo ŋu.\n20 Aleke wònye dzidzɔ na míi nye esi be woɖo aɖaŋu na mí be míado Mawu ƒe aʋawɔnu blibo la katã! Paulo ƒo gbɔgbɔmeʋawɔnuwo ƒe nya la me dzodzro ta kple aɖaŋuɖoɖo sia be: “Mitsɔ gbedodoɖa kple kukuɖeɖewo katã do gbe ɖa le ɣeawokatãɣi me le Gbɔgbɔ me, eye eyaŋuti minɔ ŋudzɔ, ne mianɔ kukuɖeɖewo dzi ɖaahe ɖe ame kɔkɔewo katã ta.” (Efesotɔwo 6:18) Gbedodoɖa ate ŋu ado ŋusẽ mí le gbɔgbɔ me eye wòakpe ɖe mía ŋu be míanɔ ŋudzɔ. Mina míawɔ ɖe Paulo ƒe nya siawo dzi, eye míayi gbedodoɖa dzi, elabena esia akpe ɖe mía ŋu be míatsi tre ɖe Satana kple eƒe gbɔgbɔ vɔ̃wo ŋu.\n• Aleke Satana kple eƒe gbɔgbɔ vɔ̃wo wɔ va dzɔ?\n• Ŋusẽ ka gbegbee le Abosam si?\n• Nu kae míawɔ atsɔ akpɔ mía ɖokui ta tso Satana kple eƒe gbɔgbɔ vɔ̃wo si mee?\n• Aleke míate ŋu ado Mawu ƒe aʋawɔnu blibo la katãe?\n‘Mawuviwo kpɔ amegbetɔviwo ƒe nyɔnuwo’\nÐe nàte ŋu ayɔ nu ade siwo ƒo ƒu wɔ míaƒe gbɔgbɔmeʋawɔnua?\nAleke gomekpɔkpɔ le dɔ siawo me kpɔa mía ta tso Satana kple eƒe gbɔgbɔ vɔ̃wo si mee?\nƉoe Ɖe Amewo Ɖoe Ɖe Amewo Gbɔgbɔ Vɔ̃wo—Aleke Míawɔ Atsi Tre Ðe Wo Ŋu?\nw07 3/15 axa 26-30


Nu Kae Wòle Be Manya Tso Gbɔdɔnuwɔwɔ Ðe Ame Ŋuti Ŋu?\nGBE BUBU Abbey Abkhaz Abui Acholi Afrikaans Albanian Alur Amerika Tokunɔgbe Arabic Argentina Tokunɔgbe Armenian Assamese Attié Australia Tokunɔgbe Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Tokunɔgbe Boulou Britain Tokunɔgbe Bulgarian Cakchiquel Cambodian Catalan Cebuano Chichewa Chile Tokunɔgbe Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombia Tokunɔgbe Croatian Czech Damara Dangme Danish Dayak Ngaju Digor Drehu Dutch Ecuador Tokunɔgbe Edo Efik Estonian Eŋlisi Eʋegbe Faroese Fijian Finland Tokunɔgbe Finnish Fon Franse Ga Galician Garifuna Georgian German Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Ibinda Igbo Iloko Indonesian Irish Isoko Italian Italy Tokunɔgbe Japan Tokunɔgbe Japanese Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kongo Konkani (Roman) Korea Tokunɔgbe Korean Kosraean Krio Kwangali Kwanyama Lamba Latvian Lenje Lhukonzo Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexico Tokunɔgbe Mixe Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguay Tokunɔgbe Persian Peru Tokunɔgbe Pidzin (Kamerun) Poland Tokunɔgbe Polish Ponapean Portuguese Portuguese (Portugal) Punjabi Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russia Tokunɔgbe Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tiv Tlapanec Tojolabal Tongan Toraja Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\nƑe sia ƒe la, wodɔa ame miliɔn gbogbo aɖewo gbɔ sesẽe alo toa mɔ aɖe dzi dɔa wo gbɔ, eye sɔhɛwo koŋ ŋutie wowɔa nu sia ɖo.\nEsi ame aɖe dze Annette dzi la, amea tutui ƒu anyi hafi Annette va nya nu si le dzɔdzɔm ɖe edzi. Egblɔ be: “Medze agbagba ɖe sia ɖe be maʋli ɖokuinye le esi me. Metee kpɔ be mado ɣli gake ya koe le dodom le nunye. Metutui, metu afɔkpoe, metu kɔe eye mede fetui do kpoe. Ɣemaɣie wòtɔ yim. Wɔna vɔ le ŋunye keŋkeŋ.”\nNe wòe le nɔnɔme sia me ɖe, aleke nàwɔ nu?\nNe èdzrana ɖo nyuie do ŋgɔ, ɖewohĩ ènɔa ŋudzɔ le ɖokuiwò ŋu ne èdo go le zã me hã la, nu baɖa ate ŋu adzɔ ɖe dziwò kokoko. Biblia gblɔ be: “Dziɖuɖu le duɖimekeke me mele afɔ ɖeablɛ me ɣesiaɣi o, . . . eye dzidzedzekpɔkpɔ mele sidzedze me ɣesiaɣi o, elabena azãgbe kple nuɖiɖeame li na wo katã.”—Nyagblɔla 9:11.\nAme manyamanyawoe wɔa gbɔdɔnuwo ɖe sɔhɛ aɖewo ŋu abe ale si wòdzɔ ɖe Annette dzi ene. Le ame aɖewo gome la, woƒe ame nyanyɛwo alo woƒe ƒometɔwo gɔ̃ hãe wɔa nu sia ɖe wo ŋu. Esi Natalie xɔ ƒe ewo pɛ ko la, sɔhɛvi aɖe si tsɔ ɖe woƒe aƒe gbɔ la dɔa egbɔ. Egblɔ be: “Mevɔ̃na ŋutɔ eye le gɔmedzedzea la, ŋu kpeam ale gbegbe be nyemegblɔe na ame aɖeke o.”\nMENYE WÒ VODADAE O\nAnnette gabua fɔ eɖokui kokoko ɖe nu si dzɔ ɖe edzi la ta. Egblɔ be: “Menɔa nu si dzɔ le zã ma me ŋu bum atraɖii. Ewɔ nam be ɖe wòle be magawɔ avu wu ema hafi. Gake nyateƒeae nye be esi wòtɔ yim la, ɖeko dzidzi ƒom megbɔdzɔ. Nyemagate ŋu awɔ naneke o, gake ewɔna nam kokoko be ele be magawɔ avu wu ema hafi.”\nNatalie hã bua fɔ eɖokui. Egblɔ be: “Mele be maka ɖe edzi nenema gbegbe hafi o. Dzinyelawo de se na nye kple nɔvinye nyɔnu be míanɔ teƒe ɖeka ne míele fefem le gota, gake nyemewɔ ɖe edzi o. Eya ta mesena le ɖokuinye me be nye ŋutɔe na mɔnukpɔkpɔ míaƒe aƒelika wòwɔ nu vevim. Nu si dzɔ la gblẽ nu le nye ƒomea ŋu, eye mebunɛ be nyee do vevesese gã ma na wo. Esia ɖea fu nam ŋutɔ.”\nNe èsena le ɖokuiwò me abe Annette alo Natalie ene la, nu vevitɔ si wòle be wòanɔ susu me na wòe nye be, ne wodɔ ame aɖe gbɔ sesẽe la, mefia be eya ŋutɔe lɔ̃ ɖe edzi o. Ame aɖewo nana wòdzena abe menye nya gã aɖekee o ene. Le kpɔɖeŋu me, wogblɔna be nenema ko ŋutsuviwo wɔna alo be ame si gbɔ wodɔ la ŋutɔe di be woadɔ ye gbɔ. Gake medze be woadɔ ame aɖeke gbɔ sesẽe o. Ne wowɔ nu vɔ̃ɖi sia ɖe ŋuwò la, menye wò vodadae o!\nEnye nyateƒe be nyagbe si nye “menye wò vodadae o” xexlẽ le bɔbɔe, gake edzixɔxɔ se ya mele bɔbɔe kura o. Ame aɖewo mekɔa nu le ale si wosena le wo ɖokuiwo me ku ɖe nu si dzɔ ɖe wo dzi ŋu la dzi o, eye fɔbubu ame ɖokui kple seselelãme ɖefuname bubuwo ɖea kpe na wo. Gake ne èzi kpi la, ame ka dzie wòade, wòe loo alo ame si wɔ nua ɖe ŋuwò yea? Ade dziwò wu ne èkɔ nu le edzi.\nGBLƆE NA AME AÐE\nBiblia gblɔ na mí be esime ame dzɔdzɔe Hiob ƒe kuxiawo do gã ɖe edzi la, egblɔ be: “Maƒo nu le nye vevesese helĩhelĩ la ta!” (Hiob 10:1) Esia wɔwɔ ate ŋu aɖe vi na wò hã. Ne ègblɔ nu si dzɔ ɖe dziwò na ame aɖe si dzi nèka ɖo la, akpe ɖe ŋuwò nàse wò nɔnɔmea gɔme eye àkpɔ gbɔdzɔe tso wò seselelãme ɖefunameawo si me.\nAnɔ eme be wò ɖeka màte ŋu atsɔ wò seselelãmewo o. Ðe manyo be nàgblɔe na ame aɖe ale be wòakpe ɖe ŋuwò oa?\nAnnette kpɔe be aɖaŋuɖoɖo sia ɖea vi. Egblɔ be: “Megblɔe na xɔ̃nye vevi aɖe, eye wòde dzi ƒo nam be magblɔe na míaƒe hamemetsitsi eve aɖewo. Edzɔ dzi nam ŋutɔ be megblɔe na wo. Woɖo dze kplim zi geɖe eye wogblɔ nya si tututu mehiã la nam—wogblɔ nam be menye nye vodadae nu si dzɔ ɖe dzinye la nye o. Vodada aɖeke metso gbɔnye o.”\nNatalie gblɔ nu si dzɔ ɖe edzi la na edzilawo. Egblɔ be: “Wokpe asi ɖe ŋunye. Wode dzi ƒo nam be maƒo nu tso eŋu, eye esia wɔe be nyemegaléa blanui henɔa dziku dom le ɖokuinye me o.”\nGbedodoɖa hã na be Natalie ƒe akɔ fa. Egblɔ be: “Nuƒoƒo na Mawu kpe ɖe ŋunye, vevietɔ le ɣeyiɣi siwo me mesena le ɖokuinye me be nyemate ŋu agblɔ nye nyawo na amegbetɔ aɖeke o la me. Ne mele gbe dom ɖa la, metea ŋu ƒoa nu faa. Enana mekpɔa ŋutifafa kple dzidzeme vavã.”\nWò hã àte ŋu akpɔe be “gbedaɣi li.” (Nyagblɔla 3:3) Lé be na ɖokuiwò eye nàdze agbagba aɖe susu ɖa le nu manyomanyo si dzɔ ɖe dziwò la dzi ahanɔ nu nyuiwo ŋu bum. Ði ɖe eme nyuie. Eye vevietɔ wu la, ɖo ŋu ɖe Yehowa, si nye akɔfafawo katã ƒe Mawu la ŋu.—2 Korintotɔwo 1:3, 4.\nNE ÈTSI AÐO GBE ÐI\nNe ɖetugbuie nènye eye ame si wò kplii miele gbeɖoɖoɖi me ƒonɛ ɖe nuwò be nànɔ agbe makɔmakɔ aɖe la, anyo be nàtɔ afɔ to sesĩe agblɔ be, “Mègawɔe o!” alo “Ðe asi ɖa le ŋunye!” Mègazi kpi kple susu be ne yegbe nɛ la, atrɔ le ye yome o. Ne etso miaƒe kadodoa me le susu sia ta la, efia be medze be miayi kadodo ma dzi o! Èdze na ŋutsu vavã, ame si ade bubu wò ŋutilã kple dzidzenuwo ŋu.\nGBƆDƆNUWƆNAWO TSƆTSƆ ÐE FU NA AME ŊUTI DODOKPƆ\n“Esime menɔ sekɛndrisuku dem la, ŋutsuviwo hea nye noléwui ƒe megbe hegblɔa gbegblẽnyawo nam, nya mawo dometɔ ɖekae nye be ne yewodɔ gbɔnye la, nye lãme akɔ nyogonyogo.”—Coretta.\nÈsusu be ɖe ŋutsuvi mawo\nA. Le fefem le eŋua?\nB. Le ahiã dimea?\nD. Tsɔ gbɔdɔnyawo le fu ɖem nɛa?\n“Gbe ɖeka esi mele bɔs me la, ŋutsuvi aɖe te gbegblẽnyawo gbɔgblɔ nam henɔ léyem. Meƒo eƒe asi ɖa hegblɔ nɛ be nedzudzɔ. Ekpɔm gãa abe aɖaʋatɔe menye ene.”—Candice.\nNu kae nèsusu be ŋutsuvia le wɔwɔm na Candice? Ðe nàgblɔ be\n“Le ƒe si va yi me la, ŋutsuvi aɖe gblɔna nam ɣesiaɣi be yelɔ̃m eye be yedi be manye yeƒe ahiãvi, togbɔ be megbena ɖaa hã. Ɣeaɖewoɣi la, elia asi abɔta nam. Ne megblɔ nɛ be nedzudzɔ la, edzi ko wònɔna. Gbe ɖeka esi menɔ afɔkpaka blam la, eƒo gbi dzi nam.”—Bethany.\nLe wò susu nu la, ɖe ŋutsuvi sia\nNyabiase etɔ̃ siawo katã ƒe ŋuɖoɖo si sɔe nye D.\nVovototo kae le gbɔdɔnyawo tsɔtsɔ ɖe fu na ame, fefe le ame ŋu kple ahiãdidi ame dome?\nGbɔdɔnyawo tsɔtsɔ ɖe fu na ame tsoa ame ɖeka gbɔ. Amea yia nua wɔwɔ dzi ne ame evelia gblɔ nɛ be wòadzudzɔ gɔ̃ hã.\nAfɔku le fuɖename sia ƒomevi me. Ate ŋu ana hã be woadɔ ame gbɔ sesẽe.\nNe mele fɔ bum ɖokuinye le nu si dzɔ ta la, nu kae mawɔ?\nAme tsitsi ka dzie meka ɖo si mate ŋu agblɔe na?\nKpɔ video si nye Nya Siwo Hawòtiwo Gblɔ—Gbɔdɔnuwɔnawo Tsɔtsɔ Ðe Fu Na Ame le www.jw.org/ee. (Àkpɔe le BIBLIA ƑE NUFIAFIAWO > SƆHƐWO)\nXlẽ nu tso nu si gbɔdɔnyawo tsɔtsɔ ɖe fu na ame nye kple nu si nàwɔ ne wowɔa nu sia ɖe ŋuwò la ŋu.


Mawu Ŋkɔ Ðe? Ðe Wòle Be Míazã Mawu Ƒe Ŋkɔa?\nGBE BUBU Afrikaans Albanian Amharic Arabic Armenian Aymara Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Gujarati Haitian Creole Hebrew Hiligaynon Hindi Hmong (Ɣi) Hungarian Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Lunda Luo Macedonian Malagasy Malayalam Maltese Mam Marathi Maya Mazatec (Huautla) Mixe Mizo Moore Myanmar Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tlapanec Tshiluba Tsonga Turkish Twi Ukrainian Umbundu Urdu Venda Vietnamese Wallisian Wolaita Xhosa Zande Zulu\nNYATI SI LE AKPAA DZI | ÀTE ŊU ATE ÐE MAWU ŊU\nÈnya Mawu Ƒe Ŋkɔa, Èzãnaea?\nXɔlɔ̃ vevi aɖe le asiwò si ƒe ŋkɔ mènya oa? Àɖo eŋu be ao. Bulgaria nyɔnu aɖe gblɔe wòsɔ be, “Manya wɔ be míate ɖe Mawu ŋu ne míenya eŋkɔ o.” Abe ale si wòdze le nyati si do ŋgɔ mee ene la, enye dzidzɔ ŋutɔ be nànya be Mawu di be nàte ɖe ye ŋu kplikplikpli. Eya ta, eto Biblia dzi ɖe eɖokui fia wò esi wògblɔ be: “Nyee nye Yehowa, ŋkɔnyee.”—Yesaya 42:8.\nMawu to Biblia dzi ɖe eɖokui fia wò esi wògblɔ be: “Nyee nye Yehowa, ŋkɔnyee.”—Yesaya 42:8\nÐe wòle vevie na Yehowa ne ame nya eƒe ŋkɔ hezãnae alo mele vevie nɛ o? Bu nya sia ŋu kpɔ: Wotsɔ Hebrigbe me xaxagbeɖiɖi ene si woyɔna be Tetragrammaton ŋlɔ Mawu ƒe ŋkɔa. Ŋkɔ sia dze zi 7,000 kloe le Hebri Ŋɔŋlɔawo ƒe nuŋlɔɖi gbãtɔawo me. Woyɔ ŋkɔ sia enuenu wu ŋkɔ ɖe sia ɖe si dze le Biblia me. Esia ɖo kpe edzi be Mawu di godoo be míanya yeƒe ŋkɔ ahazãe. *\nZi geɖe la, xɔlɔ̃wɔwɔ dzea egɔme ne ame eve aɖewo va nya wo nɔewo ŋkɔwo. Ènya Mawu ƒe ŋkɔa?\nGake ame aɖewo asusui be esi wònye be Mawu le kɔkɔe eye wònye Ŋusẽkatãtɔ ta la, anye bubumademade eŋu be woazã eƒe ŋkɔa. Le nyateƒe me la, mesɔ be míazã Mawu ƒe ŋkɔa yakayaka, abe ale si ko míazã mía xɔlɔ̃ vevi aɖe ƒe ŋkɔ madzemadzee o ene. Ke hã, enye Yehowa ƒe didi be ame siwo lɔ̃ ye la nade bubu yeƒe ŋkɔa ŋu ahana amewo nanyae. (Psalmo 69:31, 32; 96:2, 8) Ðo ŋku edzi be Yesu fia eyomedzelawo be woado gbe ɖa ale: “Mía Fofo si le dziƒowo, wò ŋkɔ ŋuti nakɔ.” Ne míena amewo nya Mawu ƒe ŋkɔa la, efia be míawo hã míele eƒe ŋkɔa ŋuti kɔm. Esia ana be míate ɖe eŋu kplikplikpli.—Mateo 6:9.\nBiblia ɖee fia be Mawu tsɔa ɖe le eme na “ame siwo léa ŋku ɖe” alo dea asixɔxɔ eƒe ŋkɔ ŋu etɔxɛe. (Maleaxi 3:16) Yehowa do ŋugbe na ame siawo dometɔ ɖe sia ɖe be: “Maɖee, elabena eku ɖe ŋunye; makɔe aɖo kɔkɔƒe, elabena enya nye ŋkɔ. Ayɔm, eye matɔ nɛ, meli kplii le hiã me.” (Psalmo 91:14, 15) Ne míedi be mí kple Yehowa dome nanɔ kplikplikpli la, ehiã be míanya eƒe ŋkɔ ahazãe.\n^ mm. 4 Ewɔ nublanui ŋutɔ be Biblia-gɔmeɖela geɖewo mena Mawu ƒe ŋkɔa dze le woƒe Biblia-gɔmeɖeɖewo me o, togbɔ be ŋkɔ ma dze zi geɖe le Hebri Ŋɔŋlɔawo, si ame geɖe yɔna be Nubabla Xoxoa me hã. Wotsɔ dzesideŋkɔwo abe “Aƒetɔ” alo “Mawu” ɖɔli Mawu ƒe ŋkɔa. Àte ŋu axlẽ nu geɖe tso nya sia ŋu le agbalẽ si nye Nuka Tututue Nye Biblia ƒe Nufiafia?, ƒe axa 195-197 me. Yehowa Ðasefowoe tae.\nÈɖoa Dze Kple Mawua?\nMíeƒoa nu na Mawu le gbedodoɖa me, ke aleke eya ƒoa nu na míi?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ December 2014 | Àte Ŋu Ate Ðe Mawu Ŋu\nDecember 2014 | Àte Ŋu Ate Ðe Mawu Ŋu\nGBETAKPƆXƆ December 2014 | Àte Ŋu Ate Ðe Mawu Ŋu


Minɔ gbedodoɖa dzi ɖaa, eye minɔ ŋudzɔ le eme kple akpedada,\n2 Korintotɔwo 2:14-15\n Ke woada akpe na Mawu, si nana mieɖua dzi ɖaasi le Kristo me, eye wòɖe eƒe sidzedze ƒe ʋeʋẽ lilili la ɖe go fia to mía dzi le afisiafi. Elabena míenye Kristo ƒe ʋeʋẽ lilili na Mawu le amesiwo woxɔna ɖe agbe la kple amesiwo tsrɔ̃na la dome,\nAmesiwo subɔa yakanu dzodzrowo la, gblẽa woƒe amenuveve ɖi.\n Eye Kristo ƒe ŋutifafa naɖu dzi le miaƒe dziwo me, nusi ŋuti woyɔ mi vɛ hã le ŋutilã ɖeka me, eye mizu ame ɖakpewo! Mina Kristo ƒe nya la nanɔ mia me geɖe fũ, eye mitsɔ nunya sia nunya fia nu mia nɔewo, eye mixlɔ̃ nu mia nɔewo kple Psalmowo kple kafukafuhawo kpakple gbɔgbɔ me hawo, eye midzi ha le amenuveve me na Mawu le miaƒe dziwo me. Eye nusianu, si miewɔna le nuƒoƒo alo dɔwɔwɔ me la, miwɔ ye katã le Kristo Yesu ƒe ŋkɔa dzi, eye mida akpe na Mawu Fofo la le eyama me.\n1 Korintotɔwo 15:57\nKe woada akpe na Mawu, si na dziɖuɖu mi to mia Aƒetɔ Yesu Kristo dzi la!\nMido akpe na Yehowa, elabena eƒe dome nyo, eye eƒe amenuveve li tegbee!\nEyata esi wònye wonya Mawu hafi, gake womekafunɛ abe Mawu ene o, ke boŋ woƒe tamesusuwo zu yaka, eye woƒe dzi masenugɔmewo do viviti la.\nMigatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti.\nKe nyea mele nublanui me, eye veve ɖi tsi de ŋunye, gake Mawu, wò xɔname akɔm ɖe dzi.\n2 Korintotɔwo 9:15\nWoada akpe na Mawu le eƒe nunana manyagblɔ la ŋuti!\n3 Mose 22:29\nNe miesa kafukafuvɔ na Yehowa la, miwɔe ale be, wòadze eŋu.\nLuʋɔnye, kafu Yehowa, eye megaŋlɔ eƒe nyuiwɔwɔwo katã be o!\nAle fia Dario de ŋkɔ nuŋɔŋlɔ la le, eye wòde se la.\neye mida akpe na Mawu, Fofo la, ɖaahe le nuwo katã ŋuti le mía Aƒetɔ Yesu Kristo ƒe ŋkɔ la me,\nWoawo neda akpe na Yehowa le eƒe amenuveve kple eƒe nukunu, siwo wòwɔ na amegbetɔviwo la ta!\nXɔlɔ̃ menye na amesiwo katã vɔ̃a wò kple amesiwo léa ŋku de wò sededewo ŋu.\n Mida akpe na Yehowa, elabena eƒe dɔme nyo, eye eƒe amenuveve li tegbee! Amesiwo Yehowa de la, negblɔ alea, amesiwo wòɖe le xaxa me,\nEkplɔm tso nye futɔwo dome, eye wòtsɔm ɖo nye futɔwo dzi, eye wòɖem tso ŋutasẽla si me.\n1 Tesalonikatɔwo 1:2\nMiedaa akpe na Mawu ɖaasi le mi katã mia ta, eye mieɖoa ŋku mia dzi le miaƒe gbedodoɖawo me,\n Azo mele nu xlɔ̃m le nuwo katã ŋgɔ be, woawɔ kukuɖeɖewo, gbedodoɖawo, nyaxɔxɔdeametawo, akpedadawo le amewo katã ta, le fiawo kple amesiwo katã ɖu amegãwo la ta, bene míanɔ anyi kpoo le ŋutifafa mele mawuvɔvɔ̃ kple nusi dzea bubu katã la me.\nTete wokɔ kpe la da. Ke Yesu wu eƒe mo dzi, eye wòbena: Fofo, meda akpe na wò bena, èdoa tom.\n Mida akpe na Yehowa, elabena eƒe dɔme nyo, eye eƒe amenuveve li tegbee! Israel negblɔ be: Eƒe amenuveve li tegbee! Aron ƒe aƒe negblɔ be: Eƒe amenuveve li tegbee! Amesiwo vɔ̃a Yehowa la, negblɔ be: Eƒe amenuveve li tegbee! Meyɔ Yehowa le xaxa me, Yehowa tɔ nam hetsɔm ɖo teƒe keke. Yehowa li kplim, nyemavɔ̃ o, nuka amegbetɔ awɔm? Yehowa li kplim, enye xɔnametɔ nam, eye makpa nye ketɔwo ɖa kple ŋku. Enyo be, woasi Yehowa atso, wu esi woaɖo dzi ɖe amegbetɔwo ŋu. Enyo be, woasi Yehowa atso, wu esi woaɖo dzi ɖe amegãwo ŋu. Dukɔwo katã ƒo kɔ ɖe ŋunye, Yehowa ƒe ŋkɔ dzi metsrɔ̃ wo ɖa le. Woƒo kɔ ɖe ŋunye, ẽ, woƒo kɔ ɖe ŋunye, Yehowa ƒe ŋkɔ dzi matsrɔ̃ wo da le. Woƒo kɔ ɖe ŋunye abe anyiwo ene, eye wotsi ahe aŋɔkadzo ene, Yehowa ƒe ŋkɔ dzi matsrɔ̃ wo ɖa le. Enya tu asim, be madze anyi, ke Yehowa xɔ nam. Nye ŋusẽ kple nye ha enye Yehowa, eye wònye nye xɔname. Aseye kple dzidzɔɣli le didim le ame dzɔdzɔewo ƒe agbadɔwo me be: Yehowa ƒe nuɖusi wɔa kalẽ! Yehowa ƒe nuɖusi ɖea dzi, Yehowa ƒe nuɖusi wɔa kalẽ! Nyemaku o, ke boŋ mana agbe axlẽ Yehowa ƒe ɖówɔwɔwo afia. Yehowa he to nam, gake medem asi na ku o.\nAɖo ŋku wò nuɖuvɔsawo katã dzi, eye wò numevɔsa ada ami le eŋku me. Sela.\nEna nye nuxaxa zu ɣeɖuɖu nam; èɖe akpanya le ŋunye hetsɔ dzidzɔ bla ali dzi nam,\nMina míatsɔ akpedada ado ɖe eƒe ŋku me, eye míatsɔ kafukafuhawo atso aseye ɖe eŋu.\n2 Korintotɔwo 9:11\nbena miazu kesinɔtɔwo le nusianu me ahaɖe miaƒe dɔmenyonyo katã, si wɔ be, woada akpe na Mawu to mia dzi la afia.\n2 Korintotɔwo 2:14\nKe woada akpe na Mawu, si nana mieɖua dzi ɖaasi le Kristo me, eye wòɖe eƒe sidzedze ƒe ʋeʋẽ lilili la ɖe go fia to mía dzi le afisiafi.\nElabena nuwo katã tsoa eya me, eye wotoa eya me, eye woɖoa ta eya gbɔ; eyama tɔ lanye bubu yi ɖe mavɔmavɔ me! Amen.\nMida akpe na Yehowa, miɖe gbe ƒã eƒe ŋkɔ, eye miɖe eƒe nuwɔwɔwo fia le dukɔwo dome!\nEye wodo go tso gaxɔ me yi ɖe Lidia ƒe me: eye esi wokpɔ nɔviawo la, woɖe dzi ƒo na wo, eye wodzo.


1. Ne míelɔ̃ Yehowa la, nukatae wòle be míalɔ̃ mía havi hã?\nESI wobia Yesu be seawo dometɔ kae nye vevitɔ la, eɖo eŋu be: “Lɔ̃ Aƒetɔ, wò Mawu, kple wò dzi blibo kple wò luʋɔ blibo kpakple wò tamesusu blibo.” Emegbe eyɔ se evelia si ɖi gbãtɔ la bena: “Lɔ̃ hawòvi abe wò ŋutɔ ɖokuiwò ene.” (Mateo 22:37, 39) Ẽ, ame havi lɔlɔ̃ nye nusi dea dzesi Kristotɔ. Enye nyateƒe be ne míelɔ̃ Yehowa la, ele be míalɔ̃ mía haviwo. Nukatae? Elabena míeɖea míaƒe lɔlɔ̃ na Mawu fiana to eƒe Nya dzi wɔwɔ me, eye eƒe Nya la de se na mí be míalɔ̃ mía havi. Eyata ne míelɔ̃ mía nɔviŋutsuwo kple nɔvinyɔnuwo o la, míaƒe lɔlɔ̃ na Mawu mate ŋu anye akuakua o.—Romatɔwo 13:8; Yohanes I, 2:5; 4:20, 21.\n2. Lɔlɔ̃ ka ƒomevie wòle be wòanɔ mía me na mía haviwo?\n2 Esi Yesu gblɔ be míalɔ̃ mía havi la, nusi gblɔm wònɔ la de ŋgɔ wu xɔlɔ̃wɔwɔ ko. Eye lɔlɔ̃ si to vovo na esi nɔa ƒometɔwo alo ŋutsu kple nyɔnu dome le dzɔdzɔme nu ŋue wònɔ nu ƒom le. Lɔlɔ̃ si ƒomevi le Yehowa me na esubɔla ɖeadzɔgbewo kple esi le woawo hã me nɛ ŋue wònɔ nu ƒom le. (Yohanes 17:26; Yohanes I, 4:11, 19) Yudatɔ agbalẽfiala aɖe—amesi Yesu kpɔ dze sii be enɔ nu ƒom nunyatɔe—lɔ̃ ɖe edzi na Yesu be ele be lɔlɔ̃ na Mawu natso ‘dzi blibo kple gɔmesese blibo kple ŋusẽ blibo’ me. (Marko 12:28-34) Nyateƒee wòto. Lɔlɔ̃ si Kristotɔ tuna ɖo na Mawu kple ehavi siaa ku ɖe míaƒe seselelãmewo kple míaƒe tamesusu ŋu. Míesenɛ le dzi me eye míaƒe susu fiaa mɔe.\n3. (a) Aleke Yesu fia “sefiala” aɖe be ele be amesi nye ehavi ƒe nukpɔsusu si de ŋgɔ wu nanɔ esi? (b) Aleke kpɔɖeŋu si Yesu wɔ la sɔ na Kristotɔwo egbeae?\n3 Abe alesi Luka ka nya tae ene la, esi Yesu gblɔ be míalɔ̃ mía havi la, “sefiala aɖe” biae be: “Amekae nye hanyevi mahã?” Yesu tsɔ lododo aɖe ɖo eŋui. Woƒo ŋutsu aɖe, heda adzoe, eye wòku afa kple afa ɖe mɔ to. Gbã la, nunɔla aɖe va yi eye emegbe Lewitɔ aɖe hã va yi. Ame evea siaa to eŋu yii. Mlɔeba, Samariatɔ aɖe va yina, eye wòkpɔ ŋutsu si xɔ abi la, eye wòwɔ dɔmenyo gã aɖe nɛ. Ame etɔ̃ siawo dometɔ kae nye ŋutsu si xɔ abi la havi? Ŋuɖoɖoa dze ƒã. (Luka 10:25-37) Sefiala la ƒe nu anya ku esi wòse Yesu gblɔ be Samariatɔ ate ŋu anye havi nyui wu nunɔla kple Lewitɔ. Edze ƒã be ɖe Yesu nɔ kpekpem ɖe ŋutsu ma ŋu be wòalɔ̃ ehavi le mɔ si de ŋgɔ sasasã wu nu. Kristotɔwo hã lɔ̃a ame le mɔ sia ƒomevi nu. Bu ame vovovo siwo katã wolɔ̃na ŋu kpɔ.\nLɔlɔ̃ le Ƒomea Me\n4. Afikae Kristotɔ ɖea lɔlɔ̃ fiana le gbã?\n4 Kristotɔwo lɔ̃a woƒe ƒometɔwo—srɔ̃nyɔnuwo lɔ̃a srɔ̃ŋutsuwo, srɔ̃ŋutsuwo lɔ̃a srɔ̃nyɔnuwo, eye dzilawo lɔ̃a ɖeviwo. (Nyagblɔla 9:9; Efesotɔwo 5:33; Tito 2:4) Nyateƒee, dzɔdzɔmelɔlɔ̃ ƒe nublanuwo le ƒome akpa gãtɔ me. Gake srɔ̃ɖeɖe siwo me gblẽ, ŋutasesẽ le ame srɔ̃ ŋu, kple ɖevi siwo wogblẽ ɖi alo esiwo ŋu wosẽ ŋuta le ŋuti nyatakakawo ɖee fia be ƒomea ɖo xaxa me egbea eye numalɔ̃malɔ̃ le ame nɔewo gbɔ ƒe seselelãme si nɔa ƒomewo me ɖeɖe mate ŋu alée ɖe te o. (Timoteo II, 3:1-3) Hafi Kristotɔwo nate ŋu akpɔ dzidzedze ŋutɔŋutɔ le woƒe ƒomegbenɔnɔ me la, ele be lɔlɔ̃ si tɔgbe le Yehowa kple Yesu si la nanɔ wo si.—Efesotɔwo 5:21-27.\n5. Ameka gbɔe dzilawo dia kpekpeɖeŋu le le wo viwo nyinyi me, eye nukawoe do tso eme na ame geɖe?\n5 Dzila Kristotɔwo bua wo viwo be wonye nusiwo Yehowa tsɔ de yewo si, eye wokpɔa mɔ be wòakpe ɖe yewo ŋu le wo nyinyi me. (Psalmo 127:3-5; Lododowo 22:6) Wotoa mɔ sia dzi tua Kristotɔwo ƒe lɔlɔ̃ ɖo, si kpena ɖe wo ŋu be woakpɔ wo viwo ta tso ŋusẽkpɔɖeamedzi gbegblẽ siwo ate ŋu agblẽ nu le sɔhɛwo ŋu si me. Esia wɔe be dzila Kristotɔ geɖe kpɔ dzidzɔ si sɔ kple esi vidada aɖe kpɔ le Netherlands. Esi wòkpɔ viaŋutsu—si nɔ ame 575 siwo xɔ nyɔnyrɔ le Netherlands le ƒe si va yi me dome—ƒe nyɔnyrɔxɔxɔ teƒe megbe la, eŋlɔ bena: “Azɔ mekpɔ dɔ si mewɔ le ƒe 20 siwo va yi me ŋuti fetu. Fifia meŋlɔ ɣeyiɣi kple ŋusẽ si mezã—kpakple dzigbãnya, agbagbadzedze, kple nuxaxa—la katã be.” Dzidzɔ kae nye si wònye nɛ be viaŋutsua ŋutɔ lɔ̃ faa be yeasubɔ Yehowa. Ame geɖe siwo srɔ̃ alesi woalɔ̃ Yehowae tso wo dzilawo gbɔ la nɔ gbeƒãɖela 31,089 siwo bu akɔnta le Netherlands le ƒe si va yi me la me.\n6. Aleke Kristotɔ ƒe lɔlɔ̃ ate ŋu ado ŋusẽ srɔ̃ɖeɖe ƒe nubablae?\n6 Paulo yɔ lɔlɔ̃ be ‘blibonyenye ƒe nublanu,’ eye ate ŋu akpɔ srɔ̃ɖeɖe ƒe ɖekawɔwɔ ta le ɣeyiɣi sesẽwo gɔ̃ hã me. (Kolosetɔwo 3:14, 18, 19; Petro I, 3:1-7) Esi ŋutsu aɖe si le Rurutu, si nye ƒukpo sue aɖe si didi tso Tahiti gbɔ kilometa 700 lɔƒo, dze Biblia sɔsrɔ̃ kple Yehowa Ðasefowo la, srɔ̃a tsi tre ɖe eŋu vevie. Mlɔeba nyɔnua kplɔ ɖeviawo wodzo le egbɔ yi ɖanɔ Tahiti. Ke hã ŋutsua ɖe eƒe lɔlɔ̃ fia to ga ɖoɖo ɖe wo edziedzi kple kaƒoƒo be yeanya ne nane hiã nyɔnua loo alo ɖeviawo me. Eto esia me wɔ nusianu si wòate ŋui be wòatsɔ eƒe Kristotɔ ƒe agbanɔamedziwo. (Timoteo I, 5:8) Edo gbe ɖa edziedzi be yeƒe ƒomea nagava wɔ ɖeka, eye mlɔeba srɔ̃a trɔ gbɔ. Esi wòtrɔ gbɔ la, ŋutsua wɔ nu ɖe eŋu le ‘lɔlɔ̃, dzidodo, kple dɔmefafa’ me. (Timoteo I, 6:11) Ŋutsua xɔ nyɔnyrɔ le ƒe 1998 me eye emegbe ekpɔ dzidzɔ manyagblɔ aɖe esi srɔ̃a lɔ̃ be yeasrɔ̃ Biblia. Nusɔsrɔ̃ ma nɔ 1,351 siwo wowɔ le Tahiti-lɔdzedɔwɔƒea ƒe anyigbamama me le ƒe si va yi me la me.\n7. Nukae ŋutsu aɖe si le Germany gblɔ be eyae do ŋusẽ yeƒe srɔ̃ɖeɖe?\n7 Le Germany la, ŋutsu aɖe tsi tre ɖe srɔ̃a ƒe ŋudzedzekpɔkpɔ ɖe Biblia ƒe nyateƒea ŋu la ŋu eye wòxɔe se be ɖe Yehowa Ðasefowo di be yewoablee. Gake emegbe eŋlɔ ɖo ɖe Ðasefo gbãtɔ si ƒo nu na srɔ̃a be: “Akpe na wò be nèfia Yehowa Ðasefowo ƒe mɔ srɔ̃nye. Gbã la, metsi dzi elabena mese nya gbegblẽ geɖe le wo ŋu. Gake fifia si mía kple srɔ̃nye míedea kpekpeawo la, mekpɔ vodada si mewɔ la dze sii. Mekpɔe be nyateƒea sem mele, eye ena míaƒe srɔ̃ɖeɖea gasẽ ŋu ɖe edzi.” Ƒome geɖe siwo wɔ ɖeka le mawumelɔlɔ̃ me la le Yehowa Ðasefo 162,932 siwo le Germany—kple 1,773 siwo le ƒukpo siwo le Tahiti-lɔdzedɔwɔƒea te—la dome.\nLɔlɔ̃ na Mía Nɔvi Kristotɔwo\n8, 9. (a) Amekae fiaa mí be míalɔ̃ mía nɔviwo, eye nukae lɔlɔ̃ ʋã mí be míawɔ? (b) Wɔ alesi lɔlɔ̃ ate ŋu akpe ɖe nɔviwo ŋu be woado alɔ wo nɔewo ƒe kpɔɖeŋu.\n8 Paulo gblɔ na Kristotɔ siwo le Tesalonika be: “Mawu fia mia ŋutɔwo be, mialɔ̃ mia nɔewo.” (Tesalonikatɔwo I, 4:9) Ẽ, “Yehowa ƒe nusrɔ̃viwo” lɔ̃a wo nɔewo. (Yesaya 54:13) Woɖea woƒe lɔlɔ̃ fiana le nuwɔna me, abe alesi Paulo ɖee fia ene esime wògblɔ be: “Misubɔ mia nɔewo le lɔlɔ̃ me!” (Galatiatɔwo 5:13; Yohanes I, 3:18) Le kpɔɖeŋu me, wowɔa esia ne wosrã nɔviŋutsu kple nɔvinyɔnu siwo dze dɔ la kpɔ, ne wode dzi ƒo na blanuilélawo, eye wona kpekpeɖeŋu amesiwo gbɔdzɔ. (Tesalonikatɔwo I, 5:14) Míaƒe Kristotɔwo ƒe lɔlɔ̃ vavã lae naa míaƒe gbɔgbɔmeparadisoa yia edzi nɔa tsitsim.\n9 Le Ancón Hamea—si nye hame 544 siwo le Ecuador dometɔ ɖeka—me la, nɔviawo ɖe woƒe lɔlɔ̃ fia le mɔ nyui aɖe nu. Ganyawo ƒe sesẽ wɔe be dɔwɔɖui menɔ gbeƒãɖelawo si o, eyata woɖoe be yewoadzra nuɖuɖu na afima tɔƒodelawo ne wogbɔ tso tɔdzi le zã me atsɔ adi gae. Amesiame kpɔ gome le eme, eye ɖeviwo hã nɔ eme. Ele be woadze nuɖaɖa gɔme zã ga 1:00, ale be kaka tɔƒodelawo nagbɔ le ŋdi ga 4:00 me la, nuɖuɖua nabi. Nɔviawo ma ga si wokpɔ la ɖe wo nɔewo dome ɖe woƒe nuhiahiãwo nu. Kpekpe ɖe ame nɔewo ŋu alea ɖe Kristotɔwo ƒe lɔlɔ̃ vavã fia.\n10, 11. Aleke míate ŋu aɖe lɔlɔ̃ afia nɔvi siwo míawo ŋutɔ míenya o?\n10 Gake menye Kristotɔ siwo míawo ŋutɔ míenya koe míelɔ̃na o. Apostolo Petro gblɔ be: ‘Milɔ̃ nɔviwo ƒe habɔbɔ blibo la.’ (Petro I, 2:17) Míelɔ̃a mía nɔviŋutsuwo kple nɔvinyɔnuwo katã elabena wo katã nye hati Yehowa Mawu subɔlawo. Xaxaɣiwo ate ŋu anye mɔnukpɔkpɔ si me míaɖe lɔlɔ̃ sia afia le. Le kpɔɖeŋu me, le ƒe 2000 ƒe subɔsubɔƒea me la, tsiɖɔɖɔ gãwo gblẽ nu le Mozambique, eye aʋa si le edzi yim le Angola wɔ ame geɖe hiãtɔwoe. Nudzɔdzɔ siawo gblẽ nu le nɔvi 31,725 siwo le Mozambique kple 41,222 siwo le Angola la dometɔ geɖe ŋu. Le esia ta Ðasefo siwo le South Africa si te ɖe wo ŋu la ɖo nu gbogbo aɖe ɖa be woatsɔ aɖe wo nɔvi siwo le dukɔ mawo me ƒe fukpekpe dzi akpɔtɔ. Alesi wolɔ̃ faa dzɔ nusiwo le wo si le “agbɔsɔsɔ, si gba go” me na wo nɔvi siwo nu hiã la ɖe woƒe lɔlɔ̃ fia.—Korintotɔwo II, 8:8, 13-15, 24.\n11 Lɔlɔ̃ gadzena wokpɔna hã ne nɔvi siwo le dukɔ geɖe me dzɔ nu be woatsɔ atu Fiaɖuƒe Akpata kple Takpexɔwo le dukɔ siwo me ganyawo mede ame dzi tututu le o me. Esia ƒe kpɔɖeŋu dzɔ le Solomon Islands. Togbɔ be ʋunyaʋunya nɔ Solomon Islands hã la, gbeƒãɖela siwo le afima la dzi ɖe edzi alafa memama 6 le ƒe si va yi me heɖo ame 1,697. Woɖoe be yewoatu Takpexɔ. Togbɔ be ƒukpoa dzi nɔlawo nɔ sisim le dukɔa me hã la, lɔlɔ̃nu faa dɔwɔlawo tso Australia yi be yewoakpe asi ɖe xɔa tutu ŋu. Mlɔeba eva hiã be lɔlɔ̃nu faa dɔwɔlawo nadzo, gake hafi woadzo la, wona hehe nɔvi siwo le afima be woate ŋu awu xɔa gɔme ɖoɖo anyi nu. Wode akpataa si wotsɔ ga wɔ la ƒe akpa vovovowo meli tso Australia, eye tadeaguƒe nyui sia si wotu wu enu—esime xɔ geɖe tsi akpo dzi—la nye Yehowa ƒe ŋkɔ kple nɔviawo ƒe lɔlɔ̃ ŋuti ɖaseɖiɖi nyui aɖe.\nMíelɔ̃ Xexeame abe Alesi Mawu Lɔ̃e Ene\n12. Aleke míesrɔ̃a Yehowa le míaƒe nuwɔwɔ ɖe amesiwo menye haxɔsetɔwo o ŋu me?\n12 Míaƒe ƒomea kple míaƒe nɔviwo ƒe habɔbɔa koe míelɔ̃naa? Madzɔ alea ne míenye “mawusrɔ̃lawo” o. Yesu gblɔ be: ‘Ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.’ (Efesotɔwo 5:1; Yohanes 3:16) Abe Yehowa Mawu ene la, míewɔa nu ɖe amewo katã—tsɔ kpe ɖe amesiwo menye haxɔsetɔwo o—ŋu lɔlɔ̃tɔe. (Luka 6:35, 36; Galatiatɔwo 6:10) Nu vevitɔ si míewɔ le go sia mee nye be, míeɖea gbeƒã Fiaɖuƒe ŋuti nyanyuia na ame bubuwo hegblɔa lɔlɔ̃ gã si Mawu ɖe fia ɖe wo ta na wo. Esia ate ŋu anye xɔxɔ na amesiame si aɖo to.—Marko 13:10; Timoteo I, 4:16.\n13, 14. Nɔvi siwo ɖe lɔlɔ̃ fia amesiwo menye Ðasefowo o, togbɔ be kplamatsedonu geɖe nɔ eme na wo hã ƒe nuteƒekpɔkpɔ aɖewo ɖe?\n13 Bu mɔɖela vevi ene siwo le Nepal ŋu kpɔ. Woɖo amesiawo ɖe du aɖe si le dukɔa ƒe anyieheɣetoɖoƒe me, eye le ƒe atɔ̃ siwo va yi me la, woɖe woƒe lɔlɔ̃ fia to ɖaseɖiɖi dzigbɔɖitɔe le dua kple kɔƒe siwo ƒo xlãe me. Be woate ŋu akpe woƒe anyigbamama ɖo la, wodoa gasɔ gaƒoƒo geɖe esime yame xɔ dzo gbɔ dzidzenu Celsius 40 ŋu. Lɔlɔ̃ si le wo si kple woƒe “dzidodo le dɔ nyui wɔwɔ me” tse ku nyuiwo esime woɖo agbalẽ me nusɔsrɔ̃ ƒuƒoƒo le kɔƒeawo dometɔ ɖeka me. (Romatɔwo 2:7) Le March 2000 me la, ame 32 va se nutome sue dzikpɔla ƒe dutoƒonuƒoa. Gbeƒãɖela siwo nɔ Nepal le ƒe si va yi me enye 430—si nye dzidziɖedzi 9 le alafa me. Edze ƒã be Yehowa le yayram ɖe nɔviawo ƒe dzonɔameme kple lɔlɔ̃ dzi le dukɔ ma me.\n14 Le Colombia la, ɣeyiɣi kpui aɖe ƒe mɔɖela veviwo yi ɖaɖe gbeƒã le Wayuu Indiatɔwo dome. Be woate ŋu awɔ esia la, ehiã be woasrɔ̃ gbe yeye, gake woɖo woƒe lɔlɔ̃ ɖetsɔlemea ŋu na wo esime ame 27 va se dutoƒonuƒoa togbɔ be tsi gã aɖe dza hã. Dzonɔameme si me lɔlɔ̃ le si mɔɖela siawo ɖe fia la tɔgbe wɔe be gbeƒãɖela siwo le Colombia kpɔ dzidziɖedzi 5 le alafa me, si na woƒe xexlẽme ɖo 107,613. Le Denmark la, nɔvinyɔnu tsitsi aɖe di be yeagblɔ nyanyuia na ame bubuwo, gake enye nuwɔametɔ. Mena ta o, ke eto lɛta ŋɔŋlɔ dzi ke ɖe ɖetsɔlemetɔwo ŋu. Fifi laa la, eŋlɔa agbalẽ na ame 42 hewɔa Biblia-nusɔsrɔ̃ 11. Enye gbeƒãɖela 14,885 si nye agbɔsɔsɔ gbogbotɔ siwo bu akɔnta le Denmark le ƒe si va yi me la dometɔ ɖeka.\nLɔ̃ Wò Futɔwo\n15, 16. (a) Aleke gbegbee Yesu be míaƒe lɔlɔ̃ nade toe? (b) Aleke nɔviŋutsu tiatia aɖewo wɔ nu lɔlɔ̃tɔe kple ame aɖe si tso Yehowa Ðasefowo nu aʋatsotɔe?\n15 Yesu gblɔ na Sefiala la be woate ŋu abu Samariatɔ ame havii. Yesu gblɔ kpee le eƒe Todzimawunya la me be: “Miese wogblɔ bena: Lɔ̃ hawòvi, eye nalé fu wò ketɔ; ke nye la mele egblɔm na mi bena: Milɔ̃ miaƒe ketɔwo; miyra amesiwo ƒoa fi dea mi; miwɔ nyui na amesiwo léa mi ɖe ke me; mido gbe ɖa ɖe amesiwo ƒoa ɖi mi la ta; eye mido gbe ɖa ɖe amesiwo le mia yome tim la ta, bena ne miazu mia Fofo, si le dziƒo la, ƒe viwo.” (Mateo 5:43-45) Ne ame aɖe tsi tre ɖe mía ŋu gɔ̃ hã la, míedzea agbagba be ‘míatsɔ nu nyui la aɖu nu vɔ̃ɖi la dzi.’ (Romatɔwo 12:19-21) Ne anya wɔ la, míemaa nu xɔasitɔ kekeake si le mía si si nye nyateƒea la kplii.\n16 Le Ukraine la, nyati aɖe si dze le Kremenchuk Herald ƒe nyadzɔdzɔgbalẽ me gblɔ le Yehowa Ðasefowo ŋu be wonye kɔmama vɔ̃ɖi. Esia nye ŋkubiãnya elabena le Europa la, ame aɖewo ƒoa nu le Yehowa Ðasefowo ŋu alea be woatsɔ aƒoe ɖe amewo nu ne woaɖo asi Ðasefoawo ƒe dɔwɔnawo dzi alo woaxe mɔ ɖe wo nu. Esia ta wote ɖe amesi ta nyatia ŋu hebia tso esi be wòata nyati aɖe atsɔ aɖɔ nyati si wòta do ŋgɔ la ɖoe. Elɔ̃, gake eŋlɔ kpe ɖe nyati sia ŋuti be kpeɖodzi le nyati gbãtɔa ŋu. Eyata nɔviŋutsu siwo wotia la yi egbɔ ɖaɖe nya geɖe me nɛ. Mlɔeba nyatia tala kpɔe dze sii be vodada le nyati gbãtɔa ŋu eye wòta nyati bubu tsɔ ɖɔe ɖo. Nuwɔwɔ kplii tẽ kple le tufafa me nye lɔlɔ̃ mɔnu si dzi woato akpɔ nyaa gbɔ, eye nu nyuiwo do tso eme.\nAleke Míate Ŋu Atu Lɔlɔ̃ Ðoe?\n17. Nukae ɖee fia be manɔ bɔbɔe ɣesiaɣi be míawɔ nu lɔlɔ̃tɔe ɖe ame bubuwo ŋu o?\n17 Ne wodzi vi fẽ la, edzilawo lɔ̃nɛ enumake. Nuwɔwɔ lɔlɔ̃tɔe ɖe ame tsitsiwo ŋu mevana kaba nenema ɣesiaɣi o. Anye susu ma tae Biblia gblɔe na mí enuenu be míalɔ̃ mía nɔewo—enye nane si ŋu wòle be míawɔ dɔ tsoe. (Petro I, 1:22; 4:8; Yohanes I, 3:11) Yesu nya be woado míaƒe lɔlɔ̃ akpɔ esime wògblɔ be míatsɔ ake mía nɔeawo ‘vaseɖe zi blaadre vɔ adre.’ (Mateo 18:21, 22) Paulo hã xlɔ̃ nu mí be ‘míahe adodo kple mía nɔewo.’ (Kolosetɔwo 3:12, 13) Eyata mewɔ nuku o be wogblɔ na mí be ‘Míati lɔlɔ̃ yome’! (Korintotɔwo I, 14:1) Aleke míate ŋu awɔ esiae?\n18. Nukae akpe ɖe mía ŋu be míatu lɔlɔ̃ ɖo na ame bubuwo?\n18 Gbã la, míate ŋu aɖo ŋku lɔlɔ̃ si le mía si na Yehowa Mawu dzi ɣesiaɣi. Lɔlɔ̃ sia nye nu vevi aɖe na mía havi. Nukatae? Elabena ne míewɔe la, esia ƒoa nu nyui le mía Fofo si le dziƒo la ŋu eye wòhea ŋutikɔkɔe kple kafukafu vɛ nɛ. (Yohanes 15:8-10; Filipitɔwo 1:9-11) Evelia, míate ŋu adze agbagba be míakpɔ nuwo abe alesi Yehowa kpɔa woe ene. Ɣesiaɣi si míewɔ nuvɔ̃ la, míewɔnɛ ɖe Yehowa ŋu; ke hã la, etsɔnɛ kea mí ɣesiaɣi heyia edzi lɔ̃a mí. (Psalmo 86:5; 103:2, 3; Yohanes I, 1:9; 4:18) Ne míetu Yehowa ƒe nukpɔsusu ɖo la, míate ŋu alɔ̃ ame bubuwo ahatsɔ vo siwo amewo dana ɖe mía ŋu la ake wo. (Mateo 6:12) Etɔ̃lia, míate ŋu awɔ nu kple ame bubuwo abe alesi míadi be woawo hã nawɔe kpli mí ene. (Mateo 7:12) Esi míenye ame madeblibowo ta la, tsɔtsɔke hiãa mí zi geɖe. Le kpɔɖeŋu me, ne míegblɔ nya siwo ve ame bubuwo la, míekpɔa mɔ be woaɖo ŋku edzi be amesiame wɔa nuvɔ̃ le nuƒoƒo me ɣeaɖewoɣi. (Yakobo 3:2) Ne míedi be ame bubuwo nawɔ nu kpli mí lɔlɔ̃tɔe la, ke ele be míawɔ nu kpli wo lɔlɔ̃tɔe.\n19. Aleke míate ŋu adi gbɔgbɔ kɔkɔea ƒe kpekpeɖeŋu le lɔlɔ̃ tutuɖo me?\n19 Enelia, míate ŋu abia gbɔgbɔ kɔkɔea ƒe kpekpeɖeŋu elabena lɔlɔ̃ nye gbɔgbɔa ƒe kutsetsewo dometɔ aɖe. (Galatiatɔwo 5:22, 23) Xɔlɔ̃wɔwɔwo, ƒome ƒe seselelãmewo, kple atsu kple asi dome lɔlɔ̃ nye seselelãme ƒe nuwo. Gake míehiã na Yehowa ƒe gbɔgbɔa ƒe kpekpeɖeŋu be míate ŋu atu lɔlɔ̃ si le Yehowa si ɖo, lɔlɔ̃ si nye ɖekawɔwɔ ƒe nublanu deblibo la. Míate ŋu adi gbɔgbɔ kɔkɔea ƒe kpekpeɖeŋu to Biblia si tso gbɔgbɔ me la xexlẽ me. Le kpɔɖeŋu me, ne míesrɔ̃ nu tso Yesu ƒe agbenɔnɔ ŋu la, míakpɔ alesi wòwɔ nui kple amewo, eye míate ŋu asrɔ̃ eyama. (Yohanes 13:34, 35; 15:12) Gakpe ɖe eŋu la, míate ŋu abia gbɔgbɔ kɔkɔea Yehowa, vevietɔ le nɔnɔme siwo nana wòsesẽna na mí be míawɔ nu lɔlɔ̃tɔe me. (Luka 11:13) Mlɔeba la, míate ŋu adi lɔlɔ̃ yomemɔ to Kristo-hamea ŋu nɔnɔ kplikplikpli me. Nɔviŋutsu kple nɔvinyɔnu lɔ̃amewo dome nɔnɔ kpena ɖe mía ŋu be míatu lɔlɔ̃ ɖo.—Lododowo 13:20.\n20, 21. Lɔlɔ̃ si ɖeke mesɔ kpli o kae Yehowa Ðasefowo ɖe fia le ƒe 2000 subɔsubɔƒea me?\n20 Le ƒe si va yi me la, nyanyuigbeƒãɖela 6,035,564 ye nɔ xexeame. Yehowa Ðasefowo zã gaƒoƒo 1,171,270,425 nɔ amewo dim be yewoagblɔ fiaɖuƒe ŋuti nyanyuia na wo. Lɔlɔ̃e na be wote ŋu nɔ te ɖe dzoxɔxɔ, tsidzadza, kple vuvɔ nu le dɔ sia wɔwɔ me. Lɔlɔ̃e ʋã wo be woaƒo nu na sukuhatiwo kple dɔwɔhatiwo eye wote ɖe amesiwo nye amedzrowo ŋu le ablɔwo dzi kple le teƒe bubuwo aƒo nu na wo. Amesiwo Ðasefoawo srã kpɔ la dometɔ geɖe metsɔ ɖeke le eme o, eye ʋɛ aɖewo tsi tre ɖe wo ŋu. Ke hã ame aɖewo ɖe ɖetsɔleme fia, ale be wowɔ tɔtrɔyi 433,454,049, hewɔ Biblia-nusɔsrɔ̃ 4,766,631. *\n21 Lɔlɔ̃ si le Yehowa Ðasefowo si na woƒe Mawu kple na wo havi ɖeɖefia ka gbegbee nye si! Lɔlɔ̃ ma nu matsi akpɔ gbeɖegbeɖe o. Míeka ɖe edzi be ɖase si míaɖi na amewo le ƒe 2001 subɔsubɔƒea me la aƒo esia ta. Neva eme be Yehowa nayi edzi ayra eƒe tadeagula wɔnuteƒe dovevienuwo esi wole ‘nuwo katã wɔm le lɔlɔ̃ me’!—Korintotɔwo I, 16:14.\n^ mm. 20 Ne èdi be yeakpɔ Ƒe 2000 Subɔsubɔƒea ƒe Akɔntabubu bliboa la, ke kpɔ nyaɖoɖo si le axa 18-21.\n• Ne míelɔ̃ mía havi la, amekawo srɔ̃mee míele?\n• Aleke gbegbe wòle be míaƒe lɔlɔ̃ nade toe?\n• Nuteƒekpɔkpɔ siwo ɖe Kristotɔwo ƒe lɔlɔ̃ fia la dometɔ aɖewo ɖe?\n• Aleke míate ŋu atu Kristotɔ ƒe lɔlɔ̃ ɖoe?\n[Nyaɖoɖo si le 18-21]\nYEHOWA ÐASEFOWO SIWO LE XEXEAME KATA ƑE ƑE 2000 SUBƆSUBƆƑEA ƑE AKƆNTABUBU\n(Àkpɔe le agbalẽa ŋutɔ me)\nKristotɔwo ƒe lɔlɔ̃ ate ŋu aƒo ƒome nu ƒu ɖekae\nLɔlɔ̃ ʋãa mí be míagblɔ mɔkpɔkpɔ si le mía si na ame bubuwo\nƉoe Ɖe Amewo Ɖoe Ɖe Amewo Aleke Gbegbee Wò Lɔlɔ̃ De Toe?\nw01 1/1 axa 13-22


Romatɔwo 8 - Holy Bible [Ewe Bible 1913] - (Rom 8)\nEyata azɔ fɔbubua ɖeke meli na amesiwo le Kristo Yesu me la o, amesiwo mezɔna le ŋutilã nu o, negbe le Gbɔgbɔ nu\nElabena Gbɔgbɔ, si nye agbe, si le Kristo Yesu me la, ƒe se la xam tso nuvɔ̃ kple ku ƒe se la si.\nElabena nusi se la mete ŋu wo o, esime wògbɔdzɔ to ŋutilã me la, Mawu wɔe, eye wòdo ye ŋutɔ Via ɖo ɖa le nuvɔ̃ŋutilã ƒe sɔsɔ me, eye le nuvɔ̃ ŋuti wodoe ɖa ɖo, eye wobu to nuvɔ̃ la le ŋutilã me,\nbene woawu sea ƒe dzɔdzɔenyenye la nu le mí, amesiwo mezɔna le ŋutilã nu o, negbe le Gbɔgbɔ nu ko la me.\nElabena ŋutilãnudidi la enye ku, ke gbɔgbɔnudidi la enye agbe kple ŋutifafa;\neyata esi ŋutilãnudidi enye adikã ɖe Mawu ŋuti, elabena mebɔbɔa eɖokui ɖe Mawu ƒe se la te o, eye metea ŋui hã o.\nKe amesiwo noa anyi le ŋutilã me la, womate ŋu adze Mawu ŋu o.\nKe miawo la mienɔa anyi le ŋutilã me o, negbe le Gbɔgbɔ me, ne ele nenema bena, Mawu ƒe Gbɔgbɔ nɔa mia me la. Ke ne Kristo ƒe Gbɔgbɔ mele amea ɖe me o la, eya menye etɔ o.\nKe ne Kristo le mia me la, ekema ŋutilã la ku le nuvɔ̃ ta, gake gbɔgbɔ la enye agbe le dzɔdzɔenyenye ŋuti.\nKe ne amesi fɔ Yesu ɖe tsitre tso ame kukuwo dome la, ƒe Gbɔgbɔ nɔ mia me la, ekema amesi fɔ Kristo ɖe tsitre tso ame kukuwo dome la, agbɔ agbe miaƒe ŋutilã, siwo le kuku ge la, hã le eƒe Gbɔgbɔ, si no mia me la ŋuti.\nEyata azɔ nɔviwò, fenyilawo míenye, menye ŋutilã si mienyi fe le, bene míanɔ agbe le ŋutilã nu o;\nelabena ne mianɔ agbe le ŋutilã nu la, miele kuku ge; ke ne mietsɔ Gbɔgbɔ wu ŋutilã ƒe nuwɔwɔwo la, miakpɔ agbe.\nElabena ame alesi nu Mawu ƒe Gbɔgbɔ kplɔna la, woawo la mawuviwo wonye.\nElabena miexa kluvigbɔgbɔ, bene miaganɔ vɔvɔ̃m o; ke vinyenyegbɔgbɔ la boŋ miexɔ, esi me miedo ɣli le be: Aba, Fofo!\nGbɔgbɔ la ŋutɔ ɖia ɖase kpena ɖe míaƒe gbɔgbɔ la ŋu bena, mawuviwo míenye.\nKe ne viwo míenye la, ekema domenyilawo hã míenye: Mawu ƒe domenyilawo kple Kristo ƒe hadomenyilawo, ne ele ale bena, miekpe fu kplii, bene mia ŋuti naka hã kplii.\nElabena nuwɔwɔ la ƒe mɔkpɔkpɔ vevi la le mawuviwo ƒe ɖeɖefia la lalam.\nElabena wobɔbɔ nuwɔwɔ la ɖe gbegblẽ la te, menye eya ŋuta ƒe lɔlɔ̃nu o, ke le amesi bɔbɔe ɖe anyi la ŋuti hena mɔkpɔkpɔ.\nEyata woaɖe nuwɔwɔ la ŋutɔ hã tso gbegblẽ ƒe kluvinyenye la me ayi ɖe mawuviwo ƒe ŋutikɔkɔe ƒe ablɔɖe la me.\nElabena mienyae bena, nuwɔwɔ blibo la katã le ŋeŋem, eye fu le eɖum vaseɖe fifi.\nGake menye eya ɖeɖekoe o, hafi miawo hãe, mi amesiwo xɔ Gbɔgbɔ ƒe ŋgɔgbenu la, miawo hã miele ŋeŋem le mía me hele vinyenye, si nye míaƒe ŋutilã ƒe ɖeɖe la lalam.\nElabena woxɔ mí ɖe mɔkpɔkpɔ ŋu; ke mɔkpɔkpɔ, si kpɔa nu kple ŋku la, menye mɔkpɔkpɔ wònye o; elabena nusi ame kpɔna kple ŋku la, nukaŋuti wògale mo kpɔm nɛ mahã?\nKe ne míele mɔ kpɔm na nusi míekpɔna kple ŋku o la, míele elalam le dzidodo me.\nKe nenema ke Gbɔgbɔ la hã dea míaƒe gbɔdzɔgbɔdzɔ dzi; elabena alesi ke míado gbe ɖa wòadze la, mienyae o, gake Gbɔgbɔ la ŋutɔ tsɔa ŋeŋe, siwo manya gblɔ o la, xɔa mía nya ɖe akɔ.\nKe amesi dzroa dziwo me kpena la, enya nusi nye Gbɔgbɔ la ƒe didi, elabena exɔa nya ɖe ame kɔkɔewo nu, alesi dzea Mawu ŋu.\nElabena amesiwo wonya ɖi la, eɖo wo ɖi hã, bene woanye Via ƒe nɔnɔme tɔgbe, bene wòanye ŋgɔgbevi le nɔvi geɖewo dome.\nKe amesiwo wòɖo ɖi la, woawo ke hã wòyɔ; ke amesiwo wòyɔ la, woawo ke hã wòtso afia na; ke amesiwo wòtso afia na la, woawo ke hã ŋuti wòkɔ.\nAzɔ, nuka gblɔ ge míala le esia ŋutii? Ne Mawu le mia dzi la, ameka atsi tre ɖe mía ŋutii?\nAmesi mehe ye ŋutɔ ƒe Vi ɖe megbe o, ke wòtsɔe hena ɖe mi katã mia ta boŋ; aleke lawɔ, eye matso nuwo katã hã akpe ɖe eŋuti na mí oa?\nAmekae atso Mawu ƒe ame tiatiawo nu mahã? Mawue nye afiatsola;\namekae abu fɔ? Kristo ye nye amesi ku, ke nusi gawu enye: Amesi wofɔ ɖe tsitre hã, amesi le Mawu ƒe nuɖusi me, amesi xa mí ɖe akɔ hã.\nAbe alesi woŋlɔ ɖi ene bena: „Ŋutiwò la wowua mí ʋuu le ŋkeke bliboa katã me, wobua mí abe alẽ, siwo woyina wuwu ge la ene.“\nGake le nusiawo katã me míeɖua dzi glo le amesi lɔ̃ mi la ŋuti.\nElabena menyae keŋ bena, eɖanye ku o, eɖanye agbe o; eɖanye mawudɔlawo o, eɖanye dziɖulawo o; eɖanye ŋusẽwo o; eɖanye nusi le fifi o, eɖanye nusi le vava ge o;\neɖanye kɔkɔƒe o, eɖanye gogloƒe o, alo nuwɔwɔ bubua ɖe o, mate ŋu amã mí atso Mawu ƒe lɔlɔ̃, si le Kristo Yesu, mía Aƒetɔ me la gbɔ o.


Nyaɖeɖefia 20 | Biblia Le Internet Dzi | Xexe Yeye Gɔmeɖeɖe (1984)\n20 Eye mekpɔ mawudɔla aɖe wònɔ ɖiɖim tso dziƒo, eye aʋli me safui kple kɔsɔkɔsɔ gã aɖe nɔ esi. 2 Eye wòlé ʋɔ driba, si nye da xoxo la, si nye Abosam kple Satana, eye wòblae hena ƒe akpe ɖeka. 3 Eye wòtsɔe ƒu gbe ɖe aʋli la me, eye wòtu nu ɖe enu, eye wòtre enu, bene wòagakplɔ dukɔwo atrae azɔ o, va se ɖe esime ƒe akpe ɖeka la wu enu hafi. Le nu siawo megbe la, ele be woatui hena ɣeyiɣi vi aɖe. 4 Eye mekpɔ fiazikpuiwo, eye amewo bɔbɔ nɔ wo dzi, eye wona ʋɔnudrɔ̃ŋusẽ wo. Ɛ̃, mekpɔ ame siwo wotsɔ fía wu le ɖase, si woɖi le Yesu ŋu kple nuƒoƒo tso Mawu ŋu ta, kple ame siwo mede ta agu na lã wɔadã la alo eƒe nɔnɔmewɔwɔ la o, eye womexɔ dzesi la ɖe woƒe ŋgonu kple woƒe asi ŋu o la, ƒe luʋɔwo. Eye wogbɔ agbe, eye woɖu fia kple Kristo la ƒe akpe ɖeka. 5 (Ame kuku mamlɛawo megbɔ agbe o va se ɖe esime ƒe akpe ɖeka la wu enu hafi.) Esiae nye tsitretsitsi gbãtɔ la. 6 Dzidzɔtɔ kple kɔkɔetɔ ye nye ame sia ame si kpɔ gome le tsitretsitsi gbãtɔ la me; ku evelia mekpɔ ŋusẽ ɖe ame siawo dzi o, ke boŋ woanye Mawu kple Kristo la ƒe nunɔlawo, eye woaɖu fia kplii ƒe akpe ɖeka la. 7 Ke ne ƒe akpe ɖeka la wu enu ko la, woatu Satana ahaɖee tso eƒe gaxɔa me, 8 eye wòado go, be yeakplɔ dukɔ siwo le anyigba la ƒe dzogoe eneawo dzi la atrae, Gog kple Magog, be wòaƒo wo nu ƒu hena aʋawɔwɔ. Ame siawo ƒe xexlẽme le abe ƒutake ene. 9 Eye wova anyigba la ƒe kekeme, eye woƒo xlã ame kɔkɔewo ƒe asaɖa kple du lɔlɔ̃ la. Gake dzo tso dziƒo va fiã wo. 10 Eye wotsɔ Abosam si nɔ wo kplɔm nɔ tatram la ƒu gbe ɖe ta, si me dzo kple dzokpe le la me, afi si lã wɔadã la kple aʋatsonyagblɔɖila la siaa le xoxo; eye woawɔ fu wo vevie zã kple keli tso mavɔ me yi mavɔ me. 11 Eye mekpɔ fiazikpui ɣi gã aɖe kple ame si bɔbɔ nɔ anyi ɖe edzi. Anyigba kple dziƒo si dzo le eŋkume, eye womekpɔ teƒe aɖeke na wo o. 12 Eye mekpɔ ame kukuwo, ame tsɛwo kple ame ŋkutawo siaa, nɔ tsitre ɖe fiazikpui la ŋkume, eye woʋu agbalẽ xatsaxatsawo. Gake woʋu agbalẽ xatsaxatsa bubu aɖe; eyae nye agbegbalẽ xatsaxatsa la. Eye wodrɔ̃ ʋɔnu ame kukuawo ɖe nu siwo woŋlɔ ɖe agbalẽ xatsaxatsaawo me la nu, le woƒe dɔwɔwɔwo nu. 13 Eye atsiaƒu tsɔ ame kuku siwo le eme la na, eye ku kple Hades* tsɔ ame kuku siwo nɔ wo me la na, eye wodrɔ̃ ʋɔnu wo dometɔ ɖe sia ɖe ɖe woƒe dɔwɔwɔwo nu. 14 Eye wotsɔ ku kple Hades ƒu gbe ɖe dzota la me. Dzota sia tsi tsitre ɖi na ku evelia. 15 Gawu la, wotsɔ ame sia ame si ƒe ŋkɔ womekpɔ le agbegbalẽ la me o la ƒu gbe ɖe dzota la me.